text:
Scomençade cul prin numar dal 2014, ve ca la nestre “cuintristorie” de prime vuere mondiâl memoreade chest an. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. Nô o contarìn storiis e aspiets de cuistion che la retoriche dai Stâts nazionâi no à mai contât. (2e pontade) ✒ Redazion
Predrag Finci al è un “ladin” di Sarajevo: cussì là vie a clamin i dissendents di chei ebreus sefardits parâts fûr de Spagne catolichissime tal 1492, che a cjatarin la lôr salvece sot la protezion dai Turcs di Bosnie. Cuant che Islamics e Judeus si consideravin ancjemò fradis parcè che fîs di Abram. La lenghe dai siei vons e je cussì dolce e facile di capî par nô furlans che al fâs cuasi impression a sintîlu contâ li sôs storiis, savint dulà che al è nassût. Ancje se “Ladin”, tal so câs, nol è il stes che tal nestri. Scjampât a Londre intant de ultime vuere dai Balcans, ven a stâi vincj agns fa, Predrag al è considerât un dai filosofs e scritôrs europeans contemporanis plui interessants. Al à a pene publicât, tal Zenâr di chest an, un libri di grandissim interès. Si intitule “Cui aial copât Franz Ferdinand?”. Une apassionade ricercje – purtrop par cumò disponibile dome in Inglês – su lis resons plui veris e di simpri tignudis scuindudis – pai motîfs che si podaran ben capî – di chel sassinament cjapât come pretest dal Imperi de Austrie e Ongjarie par tacâ la prime grande vuere mondiâl. Finci al esamine cjartis, procès, documents di archivi, e ju confronte cul pinsîr politic, cu lis ideis filosofichis, lis teoriis sociâls di chê epoche. E al ven fûr un cuadrut pardabon gnûf, plen di significâts e di intersezions che fin cumò a son stadis platadis, o mai metudis sot la lint de storiografie uficiâl. Parcè che – al dîs Predrag – la cuistion e je cheste: la grande vuere e je stade il tentatîf des nazions maioritariis, o almancul di une cierte classe politiche che jenfri la fin dal Votcent e il principi dal Nûfcent lis vuidave, di scjafoiâ e di gloti intun colp chel mosaic di popui, lûcs, culturis e identitâts che inte ete romantiche si jerin dismovûts, scuvierzint la lôr specialitât fate di religjons, nainis, contis, liendis, alfabets. La Gjermanie, completade la unitât dal popul todesc, e veve licenziât Otto von Bismark che al preferive il dialic e il compromès ai canons; e sot de ideologjie de “haimat” e stave eliminant dutis lis sôs minorancis, imponint une regule di stât: ce che plui tart al deventarà cun Hitler il trement “ein volk, ein land, ein fürher”; la France, incjocade di nazionalisim e invelegnade cuintri i todescs che le vevin striçade tal 1870 a Sedan; la Ingletiere, che de bande sô e voleve difindi in Europe un ecuilibri teritoriâl par podê mantignîsi tes coloniis il vantaç di un Imperi; la Russie zariste, sterminade, che e pretindeve di jessi la mari di ducj i slâfs, clarementri cu la ambizion di controlâ lis jessudis e i puarts dal Adriatic. Fintremai l’Imperi dai Turcs al sperave di parâ fûr la ultime berlade prime di sclopâ dal dut. E la Italiute, tal mieç di ducj chei zigants, daspò vê pontât i pîts par concuistâsi ancje jê un tocut di Imperi, tacant cu la Afriche orientâl e finint in Libie (al fo simpri un disastri!), cumò e voleve imponisi sul senari internazionâl par gafâ ancjemò cualchi toc di teritori sogjet ae vecje aversarie di dut il Risorziment talian, ven a stâi la Austrie e Ongjarie. Pecjât che tal 1882 e veve firmât cun jê e cu la Gjermanie un tratât di aleance, la famose Triple Aleance! E duncje vie a sburtâ su la cuistion nazionâl, sui lis tieris di deliberâ dal forest, su la italianitât di popui che – escludude une minorance borghese italofile, pal plui inurbade tes grandis citâts – no ur freave propite nuie di deventâ talians. Anzit, a stavin cetant ben là che a jerin, integrâts intun sisteme, chel asburgjic, che al garantive a ogni minorance la sô lenghe, la sô culture e la sô rapresentance. Sierade la cuistion meridionâl tal 1861, sierade chê romane tal 1870, e restave duncje ai regnicui di risolvi dome chê setentrionâl. Ma nissun storic al à mai vût, fin cumò, il coraç di clamâle cussì, cul so non. Finci invezit al considere la reson de vuere propit partint de idee di une cuistion nazionâl. Ma ribaltant la prospetive tradizionâl, che e viodeve il conflit come la ultime grande bataie dai popui europeans. Tai prins agns dal Nûfcent, une straordenarie curint di pinsîr, peade ae primevere des nazions dal 1848, e insisteve su la necessitât di valorizâ lis nazions cuintri i stâts, dineant la logjiche dal Congrès di Viene dal 1814-1815, che invezit al veve progjetade une Europe dai stâts e des lôr resons. Cheste gnove idee politiche e scombateve ancje cuintri ogni forme di ideâl risorzimentâl che al copàs i popui plui piçui par fâju scomparî jenfri chei plui grancj. Une intuizion che e veve cjatât in Franz Ferdinand un grant preseadôr e cussì ancje tal so sucessôr, ven a stâi Carli I di Asburc, chel che al invidarà tal Parlament di Viene, cualchi an plui tart, ancje un grup di delegâts furlans che a poderin esprimisi in lenghe furlane, come che o viodarìn inte rubriche dal mês che al ven. Il ricognossiment di popui peâts ae lôr lenghe ma ancjemò cence un stât, come i polacs, dividûts jenfri la Russie, la Austrie e la Gjermanie; o come i slâfs dal sud, dividûts sot lis sgrifis di Austrie, Ongjarie e Turchie; e ancje i furlans, che za a domandavin la plene facoltât de autodeterminazion. Duncje, cui aial copât Franz Ferdinand? La rispueste e je ben clare: i nazionaliscj stataliscj e centraliscj, chei che no volevin dâi autonomie ai popui, chei che a varessin costruide, subite daspò de vuere, une societât là che fassisim e nazisim a varessin preparade la gnove vie par une Europe dai stâts ditatoriâi. Là che nol sarès stât puest par pensâ, lei, scrivi, esprimisi in maniere difarente di chê volude dal centralisim di un stât autoritari e fuart. Par chest, Franz Ferdinand al ven puartât fûr vie, tal so percors a Sarajevo: la sô machine e cjape une strade che no doveve fâ. E propite li, sul puint ladin di Sarajevo, cun lui al mûr il progjet di une Europe dai popui. Gavrilo Princip al fo dome la man di un complot une vore plui grant di lui. ❚
Angelo Floramo


c: text/html

text:
Il Gruppo Folcloristico Pasian di Prato APS augura a tutti voi un buon 2021. Tutti noi speriamo che il nuovo anno porti la tanto sospirata normalità e la ripresa di tutte le attività. Auguri!!
Tag: BuoneFeste
Tutti noi del Gruppo folcloristico Pasian di Prato APS, auguriamo a tutti voi un sereno Natale ed un felice anno nuovo! Ducj nô dal Grup Folcloristic Pasian di Prât APS, us augurìn a ducj vô un seren Nadâl e un feliç an gnûf!
Tanti Auguri di Buona Pasqua a tutti da tutti noi componenti del Gruppo Folcloristico Pasian di Prato. Tancj Auguris di Buine Pasche a ducj di bande di ducj nô components dal Grup Folcloristic di Pasian di Prât.
Il Gruppo Folcloristico Pasian di Prato augura a tutti un Buona Natale ed un Felice Anno Nuovo!! Il Grup Folcloristic Pasian di Prât al augure a ducj un Bon Nadâl e un Feliç an gnûf!!!
Il gruppo folcloristico “Pasian di Prato” augura a tutti voi Buone Feste!!! Vi ricordiamo inoltre il nostro tradizionale appuntamento con il “Pan e Vin de Pifanie” il 6 gennaio a Pasian di Prato.

robotstxt: allowed

filter: keep


text:
La letare ai Filipês
La comunitât di Filips e je la prime nassude in Europe, intant dal secont viaç missionari di Pauli, sul scomençâ dai agns cincuante. Cuant ch’al jere a Filips, Pauli lu àn bastonât in place presince di ducj, ma al à rivât distès a inviâ une comunitât vivarose e impegnade. Pauli al ricuarde cheste passion e chest impegn te preiere ch’e vierç la letare (1,3-11) e ur à a grât di vêi dade une man ancje materialmentri te sô vore di vanzelisazion. Nol è trop che i àn mandât ufiertis e un jutori te persone di Epafrodit (4,10-20).
Cumò Pauli al è in preson e nol sa cemût ch’al larà a rive il procès. Al spere, anzit al è sigûr tal Signôr che lu molaran e ch’al podarà tornâ a viodi i siei cristians di Filips. La letare le à detade stant in preson par fâur savê di sè, par fâur cjapâ part a lis sôs sperancis e ai siei progjets (1,12-26; 2,19-30). Al sa che i cristians di Filips le àn intrigade par vie dal ambient paian contrari e ancje par colpe di divisions e di contrascj dentri de comunitât stesse. Par chel ur racomande di stâ salts e di no pierdisi di spirt tai confronts di chei di fûr, biel che te comunitât a àn di vê une profonde comunion di cûr e di volontât. A cjataran une risultive e un spieli di chest stamp di vite te storie di Gjesù, il Fi di Diu, fedêl fint a la muart e metût partant Signôr di ducj (1,27-30; 2,1-11).
And è però un altri câs che i sta a cûr a Pauli. Al sa ch’a son rivâts ancje a Filips missionaris ch’a contin un vanzeli che nol è vêr, ch’a dinein la crôs di Crist e che si tegnin in bon des lôr lidrîs e des lôr tradizions gjudaichis. Alore Pauli, tal toc centrâl de letare, al vise i cristians di Filips di stâ vuardâts di chescj “fals lavorents”. Al finìs cul racomandâur di stâ in pâs e fedêi in dut (4,3-9).
La letare ai Filipês le à mandade di un puest pôc lontan di Filips, parcè che si rigjave che lôr e Pauli a àn tante pussibilitât di tignîsi informâts. Cjalant ancje altris letaris autentichis, si pò pensâ che cheste citât, là che Pauli al è in preson, e sedi Efeso, là ch’a vevin un “pretori”, palaç dal governadôr, e là ch’a jerin chei ch’a ministravin i bens dal imperadôr, “chei de cjase di Cesar” (1,13; 4,22). La letare le varès scrite tor la metât dai agns cincuante, cuant che Pauli si fermà te citât di Efeso.
Ducj i cristians di dutis lis etis a àn ce imparâ di cheste letare scrite a la comunitât di Filips, pe ricjece teologjiche di ce ch’e dîs – la bielissime laut a Crist Gjesù (2, 6-11) – e pal grant afiet ch’e je imbombade. “Par me il gno vivi al è Crist”: e je cheste la reson e la lidrîs de sperance e de gjonde che Pauli al vûl spartî cui cristians.


text:
Par furtune ch’a son
i mats
i gjats e i
fruts […]
Par furtune
Raff BB Lazzara
Un, … doi, … Un, doi, trê, cuat… Colp in bati de grancasse, sul segnâl dal diretôr, e la bande, partint di li dal scjifonat, si môf in formazion sù viers de place.
Gjambe cjavaline ma sigure, a timp perfet Nil i va daûr tant che un sunadôr, cence pierdi il pas. La int in rie sui ôrs de strade lu salude, ma lui, concentrât, cui voi vaiulints pal gjoldiment, nol rispuint. Par nie al mont nol falarès chel apontament te sere dal Perdon di Sante Margarite, prime de funzion. La fieste par lui e je dute li, in chei minûts che la bande e va a inconeâsi sù pe androne, fasint rimbombâ dute la tirade strete dai mûrs di clap, prin di rivâ in place e fermâsi a flanc dal sagrât. Li, cun Nil a pâr, e va indevant a sunâ fintremai che la maree dai paisans e de int di fûr, passant daprûf dai sunadôrs, no à finît di folcjâsi in glesie, pe predicje dal bonsignôr e la benedizion.
«Vergogniti, pipinot!» i dîs a Nil sô mari imberdeade, cuant che si cjate a passai dongje. «Trops di lôr viodistu a fâ cheste comedie?» Lui al strice i voi, al cjale par tiere e no i rispuint. Al sa dome che par une buine setemane, se no di plui, cu la midisine di chê musiche nol varà bisugne di lâ a strissinâsi pes ostariis. Baste sintî cemût che al sivile tai dîs dopo dal Perdon. Nancje il prin clarinet de bande nol rivarès a fâ chês variazions!
Ma i diaui a stan pôc a tornâ. E lui al torne te ostarie. E si puarte daûr dut il so repertori di cjans, gjats, mus, purcits, gjai, cunins, che – tâi e cuâi – al sa fâ vuacâ, gnaolâ, ronâ, rugnâ, cjantâ, vuicâ, fra i tais che i bulats dal paîs ben vulintîr i pain, tratant di sgavarâ sbocjaçâts fin a pierdi il flât. Pecjât che plui indevant te gnot, come simpri, al finissi par restâ li di bessôl, sentât suturni tun cjanton, devant dal ultin cuart di merlot. Al è in chel moment che, par bonâ la pôre regjine di frontâ il timp infinît, Nil al pense che dopo muart no i displasarès di sei mudât… tune vît di refosc, o ben za in ue o, miôr ancjemò, subit in vin, e saldâ cussì cun mari nature il cont dal bevi.
Al mande jù l’ultin cluc e al jes.
In muel te gnot vive, vie pai cjaveçs dal mont, sot de gobe flevare de lune, cidin si gjolt dute la maravee dolce di inacuarzisi.
di Gianfranco Pellegrini
Nil, un cencestorie de linee minôr
Classe 1913, no si viodilu ator za dal 1992 ma, di cualchi bande, al è.
Par dute la vite Nil al à vût cu la nature, i nemâi, lis plantis e ancje i cristians un rapuart une vore particolâr, di fuarte empatie si podarès dî. Lui nol saveve dome imitâ il vuacâ di un cjan, ma al jere bon di fâ il cjan dal plevan, il cjan dal muini, la cjice di Sdrigot, il lupin di Cuargnâl… Al jere in câs di fâ scjampâ un gjat forest dal so bearç cence vê fat nissun moviment e cence nancje vêlu cjalât. Cuant che pe strade si intivave in cualchidun di passaç al jere simpri il prin a saludâ e al faseve une ridadute precise di cemût che al rideve cui che al steve incrosant. Al gjoldeve se al sintive a sunâ, massime la armoniche, ma al deventave mat pe bande. E i plaseve il vin. Masse, i plaseve, si ben che di chel al ves savût discjolisi, cuant che di vieli al scugnì fâlu.
Ma Nil al è stât ancje un pensadôr. Al jere convint de nestre imortalitât. No tal sens che no si vedi di murî, ma al pensave che dopo muarts ducj si vignedi stramudâts intune altre sostance, che la nature e proviôt a meti a disposizion di cui che al reste. E cussì di simpri e par simpri. Se lu ves vût scrit, sigûr cumò o viodaressin il so non cjapât dentri tal grup dai filosofs de “linie minôr”!
Dome che lui, cu la pene – e cun braùre! – al saveve fâ juste la firme.


text:
“Chest an, pe ocasion de fieste di Sant Lenart, patron de glesie di Cjavalì, il Circul Culturâl di Cjavalì Doi mil al burìs fûr e al presente chest librut che e je une racuelte di strichis, vignetis, pipins, in cont di avigniments, di situazions, di acjadiments capitâts in Friûl e pal lentintôr. E chestis situazions di croniche minude a son stadis comentadis, ilustradis e metudis sù sul mensuâl “La Patrie dal Friûl” jenfri i agns dal 1998 al 2004.”
◆ La jentrade dal President dal Circul, Maurizio Petrei, e conte za dut su cheste publicazion di un centenâr di pagjinis. La presentazion di Antoni Beline e zonte un di plui di cualitât: i scrits di pre Toni a son simpri gjoldibii (culì al spieghe parcè che in Cjargne a clamin il predi siôr Santul). Ogni pagjine e je insiorade di une vignete dissegnade di Marc Urban che al somee divertîsi une vore a doprâ liniis gnervosis par dâur snait a siei omenuts o femenutis. Personaçs che a àn la incarghe di compagnâ lis batudis fatis di une o plui frasis fulminantis a coment di un fat di atualitât, di une mode, di une tindince: lis elezions cun tancj partîts, ma cun pôcs rivâts, la piçule Patrie che si domande cuale che e je chê grande, la Udinese che e mande i siei zuiadôrs (nancje un cracul di furlan!) a preâ a Madone di Barbane, la jentrade in vigôr dal euro, i mus di Feagne, Shinij Yamamoto il gjaponês professôr di furlan (cirî in rêt il so discors in furlan perfet ae inaugurazion dal fogolâr furlan di Tokyo), i falsaris di Palermo che ur cjapin la volte a di chei di Buie, i conseîrs regjonâi che si cressin la mesade, il pelavuac di mâr (ce robe ise? Lait a p. 37), il referendum li che si vote par alc, ma nol va sù nissun, la ore che e reste la sole robe legâl in chest mont, ma ancje chê seont lis stagjons (e inte vignete di Urban al è un tor cul orloi cui pîts par aiar, tant che chel di Buri), Friûl doc, la lenghe furlane a scuele e v.i. Insume une biele cerce di savietât popolâr presentade cu la muse di ridi, ma ancje cun marum pes tantis pecjis di cheste nestre ete. E ancje une ocasion par tornâ a butâ un voli disincjantât suntune dade de nestre storie resinte che nus veve lade fûr di cjâf. ❚
Nino V. Rodaro (Nin dai Nadâi), Furlanadis, Udin, 2004Laurin Zuan Nardin
“Chest an, pe ocasion de fieste di Sant Lenart, patron de glesie di Cjavalì, il Circul Culturâl di Cjavalì Doi mil al burìs fûr e al presente chest librut che e je une racuelte di strichis, vignetis, pipins, in cont di avigniments, di situazions, di acjadiments capitâts in Friûl e pal lentintôr. E chestis situazions di croniche minude a son stadis comentadis, ilustradis e metudis sù sul mensuâl “La Patrie dal Friûl” jenfri i agns dal 1998 al 2004.”


text:
Chilogram
Il chilogram al è la unitât di misure de masse tal sisteme internazionâl.
Storie[cambie | modifiche il codiç]
In origjin, il chilogram al jere definît come mil voltis il pês assolût di un volum di aghe pâr al cubul de centesime part di un metri, ae temperadure di fusion de glace, daspò definît come la masse a pression atmosferiche standard di un litri di aghe pure ae temperadure de sô massime densitât. La realizazion pratiche di cheste definizion, però, no jere semplice, ancje parcè che la densitât di un licuit e dipint da la pression, e la pression e dipint de masse: in chest mût si creave une dipendence circolâr te definizion.
Tal 1875 si definì il chilogram come la masse di un cilindri di altece e diametri 39 milimetris componût di une leghe al 90 par cent di platin e dal 10 par cent di iridi. Chest prototip al è conservât tal Bureau International des Poids et Mesures a Sèvres, dongje Paris.


text:
Aquilee: la Basiliche patriarcjâl
Home Trois Troi Furlan Prime tape Aquilee Foto 1
Aquileia - Aiello
Dedicade ae Mari di Diu e ai SS. Ermacore e Fortunât; Lungje e je la storie de Basiliche de sô fondazion a vuê, cheste e je stade costruide dal vescul Teodôr dopo l'Edit di Milan dal 313 d. di C.
Tornade a edificâ dal vescul Cromazi dopo di un probabil fûc, gnûfs lavôrs a son stâts fats intal IX sec. cul patriarcje Massenzi, dopo intal XI secul il patriarcje Popon, calcolât il “grant ricostrutôr” de Basiliche, al à fat fâ i mûrs perimetrâi, al à fat frescjâ la abside e al à fat tirâ sù il tor.
Intal XII sec. il patriarcje Volrì di Treffen al à fat frescjâ la cripte. Dopo dal disastrôs taramot dal 1348, il patriarcje Marcuart di Randeck al à fat tornâ a fâ dute la cuviertidure e il sofit di len.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Fierice, fiere.
Ju nd’ai.
…e ju spint!
Cussì i veve ridût ai siei amîs cuant ur veve paiât di bevi, par bagnâ la machine gnove, une Hunday. Si viôt dulà che a son i bêçs! Sigûr, ju nd’ai e… ju spint! E jù ducj a ridi.
Ma cumò, sul avion, al veve pôc ce ridi.
Fierice, fiere.
Un par di oris prime, tal lâ a tornâ la machine che al veve cjolt a nauli, al veve riscjât di sbati cuintri une Hunday, e chel bocon di neri che le vuidave i veve fat la muse brute, ma brute!
Colpe de fiere, si capìs! Si le sintive intor za de dì prime. Al jere jentrât intune farmacie, par cjolisi alc, ma cuant che al veve viodût dome neris lì dentri, al veve lassât pierdi. Fidâsi di un miedi neri! Sino mats!
Darest, cumò, ancjemò un sîs oris e al sarès rivât in Italie e lì sì che al sares lât in farmacie, za intal aeropuart, tachipirine e cualchi alc pe fiere, ma ce aio di vê?
A jerin stadis dôs setemanis di gjonde, soreli, mâr, nadâ, fotografiis che a fasaran murî di invidie i amîs cuant che ur lis mostrarà. Ancjemò cinc oris! Passâ il timp. Durmî no si duar. Dài! o cjali lis fotos cussì o soi pront par contâur ai amîs, culì o soi su la spice de bocje dal diaul, le clamin cussì par vie che… e culì al è Bernart l’eremit, une sorte di lisiarte e culì… e cheste e je la risultive sot dal vulcan, aghe clipe, juste ben par butâsi dentri daspò de cjaminade fin su la spice, cinc oris lâ e tornâ, culì o soi jo che o nadi dentri inta cheste vasche, cussì butâsi dentri cjâf e dut, o soi jo, sì, no viodistu il costum blanc e zâl? La foto mi le à fate un che… ma ce isal chel cartel? No lu vevi mighe viodût cuant che mi soi butât dentri! Ce isal scrit? Danger. Pericul? Pericul di ce? Jo no capis l’inglês, siore che e scusi jê saie l’inglês? Ce isal scrit culì? Al è scrit ‘pericul’. Sì, ma ce pericul? Eh…a son des besteutis dentri inta chê vasche lì, a àn un non francês, lis clamin les abymes… e a son pericolosis. Ah! Al è scrit di no meti dentri il cjâf inte aghe. Parcè? Parcè che a puedin jentrâ intes mucosis dal nâs, dai voi e a puedin puartâ la meningjite.
Ah! Fiere, fierice. Ma cumò al tache a sudâ frêt.
La men… E ce…? E pues fâ fiere. Un par di dîs e… e po… e po ce? Nnno, sai. No sai.
In chel, un bocon di dêt neri (che nol sedi propi chel de Hunday dal parc?) al si slungje jenfri lis dos sentis. Al à viodude la foto. E al bardascje alc cu la siore sentade dongje, par inglês. Ce aial dit? Ce disial? Nnno sai.
Hunday, no aial dit Hunday?
No.
No? E ce sucedial daspò un pâr di dîs? Ce disial chel li? Che lui al à une Hunday? Ancje jo o ai une…
No, nol fevele di machinis.
E alore? Alore? Ce aial dit chel li? Daspò di un pâr di dîs… ce sucedial?
Al à dit… YOU DIE.
di Laurin Zuan Nardin
#1027


text:
L’Apocalìs di Zuan
La ultime vore dal cjanul cristian e je un test profetic, imparintât cun chel particolâr gjenar leterari cognossût come apocalitic. No je lafè une novitât cheste in chê biblioteche ch’e je la Bibie, là che ancje tai profetis classics si cjate tocs apocalitics. Ma chest gjenar leterari al cjape pît soredut dopo de crisi dal esili, VI-V secul p.d.C., e al à il so plui grant spieli tal libri di Denêl. Ancje tai vanzei sinotics a son metudis dentri tradizions apocalitichis. A componin il “discors” di Gjesù su la fin di Gjerusalem e dal mont. Il cuart vanzeli nol à un vêr e propi discors in merit de fin. Invezit, te scuele di Zuan, la tradizion apocalitiche cristiane e je ingrumade intun libri ch’al à juste il titul di “Apocalìs di Zuan”.
L’autôr si presente sicu “Zuan”, servidôr di Crist, fradi e compagn te tribulazion, tal ream e te fermece in Gjesù. Al è confinât te isule di Patmos “par colpe de peraule e de testemoneance fate a Gjesù”, Ap 1,1.9. Partint di cheste presentazion che l’autôr stes al fâs di sè, si è lâts a cirî cui ch’al podeve jessi, simpri tal agâr de tradizion di Zuan. Di fat e je une vore di colegance di spirt, di lengaç e di temis cul cuart vanzeli e cu lis letaris. Ma and è ancje tantis diferencis soredut di inmagjin e di stîl, ch’al è carateristic di chest test apocalitic. Chest al à puartât a diferenziâ l’autôr de Apocalìs di chel dal cuart vanzeli e des trê letaris. Cheste diviersitât le cognossin za tai prins secui cristians, stant al storic Eusebi di Cesaree. Il scrit, distinât a lis glesiis de Asie, si pò plaçâlu tal ambient di Efeso sul finî dal prin secul, intant de persecuzion di Domizian, 81-96 d.d.C.
Il gjenar apocalitic si spieghilu cun cheste situazion intrigade. Si jere tal burlaç de prime persecuzion che l’autoritât statâl e faseve tes glesiis de Asie minôr. Il cantin di fonde al è chel de religjon dal imperadôr. Dentri des glesiis a nassin dôs tendencis. Cualchidun al propon un compromès cu l’istituzion imperiâl cence rivâ a la vuere e al martueri. Altris invezit a disin che si à di vê plui fermece e fedeltât cu la tradizion dai profetis e dal vanzeli. L’autôr al è il rapresentant di chest secont grop e al trate i prins di fals apuestui e di fals profetis. Al propon une fedeltât e une fermece sul stamp di Gjesù Crist, il martar dai martars, l’Agnel sacrificât.
Tignint denant dai vôi chest intent e il gjenar leterari apocalitic, si pò cjatâ fûr ancje une glagn in chest libri che di une bande ti incjante pe ricjece di paragons e di inmagjinis e di chê altre al reste sigjilât e invuluçât tal misteri. Dut l’implant al è inmaneât in doi tocs: Apocalìs 1-3 (prin toc) e 4-22 (secont toc). Il prin si vierç cuntun sprolic, sul stamp dai profetis dal VT, 1,1-3. Subit dopo e ven une sorte di direzion e di salût, come tes letaris, 1,4-8. In realtât si inmagjine che il libri al vegni let intant di une semblee liturgjiche. Di fat si siere in chest contest, 22,16-20.
Il prin toc, daspò dal sprolic e dal salût di jentrade, si vierç cu la vision di Crist che i dà l’incariche al profete di scriviur a lis siet glesiis ch’a rapresentin la glesie universâl, 1,9-20. Po a son lis siet letaris che il profete, a non di Crist resurît, ur mande a lis glesiis, 2,1-3,22. Finidis lis letaris, al tache il secont toc, che si vierç cuntune grande vision profetiche e al è spartît in cinc sezions:
1. Vision de sente di Diu, dal libri e dal Agnel, 4,1-5,14;
2. Si rompin i siet sigjîi, 6,1-7,17;
3. Lis siet trombis, 8,1-11,14;
4. I trê spiei e lis siet copis, 11,15-16,16;
5. La lote finâl, il judizi e la Gjerusalem dal cîl, 16,17-22,5.
L’Apocalìs e à une straordenarie atualitât parcè che, midiant di un lengaç simbolic tiessût di numars, di colôrs e di figuris, e vûl insegnânus alc di impuartant. L’intent al è chel di judâ i cristians a fâi front a la idolatrie statâl, che mo ti lenç e mo ti menace. Chest pericul al è dome un moment de grande lote jenfri il ben e il mâl, ch’e durarà fintremai ch’e durarà la storie dai oms. Di une bande al è Diu cu lis sôs schiriis e di chê altre i rapresentants dal mâl. Ma la storie di Gjesù, il martar copât dai oms e resussitât di Diu, e je pai cristians une garanzie che, a la fin, a vinçaran lôr. A àn di lâi daûrji cun fede e cun fermece, savint che lui al à biel screade la gnove creazion, là ch’e je plaçade la gnove Gjerusalem. A la fin, lis fuarcis dal mâl a saran vinçudis e fiscadis, a la cuâl che chei ch’a saran restâts fedêi te tribulazion a varan part a la vitorie e al ream di Gjesù Crist.


text:
Par solit, cul sbassâsi des temperaduris si sbasse ancje il numar di cicliscj su lis stradis, ma il club austriac dal trafic (VCÖ) al à viodût che in medie il 50% di lôr al volarès continuâ a doprâ la biciclete, ancje se dome di cuant in cuant, ancje vie pal Invier. Cun di fat, il numar si sbasse fin al 7% intai mês di Zenâr e Fevrâr, par vie de nêf su lis pistis ciclabilis che a deventin impussibilis di doprâ.
◆ In timps di pandemie, che i mieçs publics a son cetant pericolôs di doprâ, a son simpri di plui chei che a vuelin continuâ a zirâ in biciclete e, si che duncje, lis aministrazions publichis a capissin che bisugne lâ incuintri a cheste esigjence. Alore a cjalin ce che a fasin intes citâts de Scandinavie, là che lis pistis ciclabilis a àn la stesse prioritât di manutenzion des stradis normâls e, scomençant dal 2025, a varan la precedence.
◆ Par cumò in Austrie lis pistis che si tegnin par impuartantis, par vie dal trafic de scuele e dal lavôr e pal colegament jenfri i paîs, si cjatin al cuart puest intune schirie di siet, par chel che al tocje lis manutenzions invernâls des stradis, vie che chês altris a son al cuint. Ma i timps a stan sburtant dut il setôr alpin a mudâ otiche.
◆ L’indreçament lu da il Vorarlberg, une des regjon plui montagnosis e nevosis de Austrie, là che di Dicembar a Març si spindin fin a 950 euros par km pe manutenzion des pistis ciclabilis. Cheste e ven fate cun machinis di pueste che a sparnicin une sorte di salmuerie, che cussì si dopre cetant sâl di mancul. A Innsbruck invezit si provarà doprant il sâl. Cun chestis provis si spere di podê aumentâ la utilizazion des pistis vie pal Invier, ma soredut di incressi la sigurece dai cicliscj, stant che, se si dopre glerein come che si faseve prin, si sbrisse dispès, massime se si frene, cul pericul di fâsi mâl.
◆ Par che il sâl nol vuasti lis areis verdis dal dulintor si à pensât di ridusilu al minim, doprant mieçs speciâi che lu sparnicin cun precision. Cu la Vierte si varès daspò di lavâ ben lis cjarezadis par che il dam al sedi il mancul pussibil.
◆ I berdeis no son ducj achì: a Salon, purtrop, in dute la citât no si pues butâ sâl pes stradis, fale chês là che a passin i mieçs publics. Ancje la stiernete di glerein no je masse ecologjiche, se si pense al polvar che al bute sù e ae dificoltât di gjavâlu vie inte Vierte. Dut chest al coste tantis oris di lavôr, ma ancje tancj bêçs pal smaltiment, par vie che al è un refudum speciâl.
◆ Cun di fat, la volontât di doprâ un mieç public, che al è une vore ecologjic, e i problemis che chest al tire daûr par vie de nêf di Invier a somein in contrast. Si tratarà di cirî une vie di mieç, stant che no si pues vê il caratel plen e la massarie cjoche! ❚
Sâl, salmuerie o glerein: ancje lis pistis ciclabilis a àn bisugne di manutenzion invernâlBarbara Cinausero
Par solit, cul sbassâsi des temperaduris si sbasse ancje il numar di cicliscj su lis stradis, ma il club austriac dal trafic (VCÖ) al à viodût che in medie il 50% di lôr al volarès continuâ a doprâ la biciclete, ancje se dome di cuant in cuant, ancje vie pal Invier. Cun di fat, il numar si sbasse fin al 7% intai mês di Zenâr e Fevrâr, par vie de nêf su lis pistis ciclabilis che a deventin impussibilis di doprâ.


text:
In spiete de certificazion linguistiche dai docents (nol varès di mancjâ trop, dal moment che il sisteme di valutazion al è stât prontât), par podê sigurâ lis oris di insegnament di furlan lis scuelis a scuegnin fâ afidament ae famose liste regjonâl che, dut câs, no sigure une competence reâl. Al pararès che dute chê sdrume di int e sedi plui che bastante, ma la veretât e je che i istitûts no rivin a stâi daûr e a son ae ricercje continue di figuris professionâls espertis, ancje difûr de liste. Come che nus conte Antonella Ottogalli, referente par Docuscuele, chest an al è probabil che buine part dai finanziaments e torni indaûr, stant che l’an passât in regjon a son lâts in pension passe 800 insegnants e tantis scuelis si son cjatadis cence referent interni pe lenghe furlane. I uficis regjonâi, par altri, no furnissin i contats dai docents increditâts, duncje cirî i mestris al devente ancjemò plui faturôs.
La opzionalitât dal insegnament, al è clâr, e compuarte dute une schirie di problemis a nivel organizatîf, in plui di creâ ancje prejudizis che a rindin la lenghe une materie di serie b, se no fintremai di serie c, no dome pai gjenitôrs, ma ancje par coleghis e dirigjents. Par fortune, la situazion no je plui cussì grotescje come cualchi an indaûr, ma bisugne lavorâi ancjemò parsore – e tant – par che il furlan al cjati il ricognossiment just. Par prionte, aben che a sedin tancj i gjenitôrs che a domandin l’insegnament intes scuelis secondaris di prin grât, inte plui part dai câs lis lezions no fasin, se no par progjets minims, ma nissun al proteste o al domande di meti in vore ce che al è previodût de leç. Intai ultins timps, dut câs, si à vude une incressite dal interessament dai mestris, che a seguissin i cors e lis iniziativis di Docuscuele. Ancje la produzion e je vivarose: un grum di lavôrs al rive dai concors, ma a son ancje mestris che a àn gust di condividi i lôr progjets.
Par dîle juste, aben che chescj materiâi a sedin une vore interessants par chel che al inten i contignûts, se o lin a viodi la grafie a son ben pôcs chei che si salvin. A chest pont, bisugne domandâsi cuale che e sedi la finalitât dal insegnament in lenghe furlane: doprâ la lenghe tant che mieç di aprendiment e fâ fevelâ i fantats par furlan (o ancje dome fâural scoltâ) o imparâ a scrivile?
«Ducj i doi» nus rispuint convinte Daria Miani, insegnante che e veve frecuentât il cors di perfezionament di passe 300 oris de Universitât dal Friûl intal 2015 (e condutore dal program televisîf par frutins “Maman”). «Magari cussì no, la situazion che si viôt ator e je pietose. A mancjin lis fondis, ma tantis mestris no si preocupin di no vê lis cognossincis suficientis. Mi capite tantis voltis di viodi tescj plens di falopis e scrits cui pîts che a finissin tai cuaders. Il probleme al è che chestis coleghis no àn nancje la cussience dal tuart che a fasin. No si preocupin dal erôr di grafie, ur baste che al passi il concet. Ma cheste superficialitât e je cetant pericolose, parcè che i fruts a cjapin sù un insegnament sbaliât. Pensait ae lenghe inglese: nissun docent si insumiarès mai di scrivi peraulis sbaliadis».
In dì di vuê, dal rest, a esistin tancj imprescj par evitâ cierts erôrs. Cui che nol vûl imparâ a cognossiju e a doprâju, forsit nol varès nancje di jessi dentri te liste. ❚
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text: Ai 11 di Setembar 2014 il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl, in concuardie cul Club UNESCO di Udin e cu la Federazion Provinciâl di Udin dal Istitût nazionâl talian dal Galon Turchin jenfri decorâts al valôr militâr, a àn memoreade la storiche bataie di Viene dal 1683, dulà che i Stâts europeans dâts dongje dal frari furlan Marc di Davian, campion par dute la Mittel-Europe, a àn vude strucjade la armade dal Turc che e tratave di invadi il cûr dal Continent. Il ricuart simbolic al è stât te capitâl dal Friûl Storic, devant dal palaç di famee dal feldmaressial udinês baron Carli Marie de Pâs, che in chê lote famose al jere comandant dai coracîrs dal Sacri Roman Imperi todesc, tal mieç dal esercit european. “Vuê nô, cjase nestre, o podìn sei pronts a rispietâ e tirâ dentri culturis e religjons diferentis di chês de tradizion nostrane – al à dit il dean dal Fogolâr Civic e de Academie dal Friûl, prof. Alberto Travain -, ma no vin di dismenteâsi che, ben o mâl, la civiltât comune europeane e je nassude di une sotrazion di chê intercontinentâl romane e cristiane cuant che l’Islam i à gjavât a chê i litorâi africans e asiatics dal Mediterani. Di chê volte la Europe si à confondût cu la Cristianitât, pûr magari tradint i siei principis di fonde, si che seculorums di un tignî bot cuintri de invasion di potencis musulmanis, ancje ben tramit di culturis rafinadis, a àn cence fal concretât un spirt european unitari che in dì di vuê al pues butâsi laic e sigûr vierzisi al bon acet di tantis diferencis, ma no dineant, par amôr di dignitât, lis sôs lidrîs storichis. Ricuardâ la bataie di Viene, duncje, nol vûl dî stiçâ lis boris dal contrast jentri Ocident e levantins fanatics ma inlidrisâ in ogni câs il sens di cjaveçs e stamps particolârs di un trat european pastanât tai secui e che al cûs ben di plui di ciertis clopadiçs discors di Brussel”. Tes delegazions dal Fogolâr Civic a jerin i conseîrs movimentâi sâr Giuseppe Capoluongo, prof.e Renata Capria D’Aronco, siore Marisa Celotti, siore Jole Deana, tenôr Gianfranco Savorgnan, in plui dal vessilîr gjenerâl sâr Gianfranco Passone e dal dot. Gianpietro Babuin cu la bandiere storiche de sezion dal Friûl “di là da la Aghe” in onôr di Marc di Davian.


text:
#15 – Conte pal Judiç
A son dome lôr trê in cheste gnot: Domenie, sô fie Luzie, e Mercurie, la gnove rivade. Mercurie no somee straneade come altris prin di jê. Anzit, e je sigure e pronte a cualsisei prove in chest rituâl che pocjis personis a cognossin.
Il bosc dongje Nearêt al é il sucrit plui sigûr par mudâ il cuarp e l’anime di Mercurie e donâju al Grant Cjavron.
Luzie, zirant suntune gjambe come une balerine celestiâl, lassant il vistît blanc e trasparent slargjâsi fintremai a svolâ vie, e devente piçule piçule, cuntun music di fâ invidie ae dee egjizie Bastet par elegance e forme. Lis liniis di cheste zovine sclagne sclagne a son cumò il dissen dal cuarp perfet di une gjate.
Domenie no le cjale, e je concentrade dome sul rît; un sô piçul gjest e inficje un dolôr di sconvolziment a Mercurie che e cole par tiere cence flât, dut scûr tai siei voi. I volin cuatri o cinc minûts prin che si torni a cjapâ. Mercurie si tocje la spale ch’e bruse, e sposte i voi, che cumò a rivin a viodi alc, e cuntun riduç e leche chê feride, marche dal Diaul.
La gjate e sgnaule butant fûr un ciuleç di sturnî, e va dongje di Mercurie e i cjarece la gjambe. Intant Domenie le busse su la bocje cu la passion di un amant. E no le mole, le grampe simpri plui strente, puartantle a balâ cu lis pontis dai pîts su la jerbe frescje e bagnade di Avrîl. Daspò i dêts si sfancjin dal laç de gravitât e lis dôs feminis a van dilunc a balâ par aiar intune danze cence regulis, parcé che cheste gnot e je gnot di fieste e no si va daûr a nissun insegnament.
Dome dopo oris di matetât, crotis e scanadis e sudadis e sporcjis di tiere, a son prontis par mudâsi ancje lôr in gjatis e lâ, cul jutori di un fîl di lûs de aurore, te cjamare di Cristoful Sparamani, par striâlu e fâi pierdi il sintiment.
Ai 13 di Avrîl dal 1647. Dopo setemanis di agonie, cui vues des mans rots, segn dai “sibilli”, conis di len ficjâts framieç i dêts, Domenie e Luzie a vegnin condanadis a muart. La dì dopo decapitadis in place, come monitori pe puare int dal paîs.
di Real Cocâl
1219


text:
puarte / il barcon spalancât / nus disvele un mont che si nice / jenfri fueis
instreçadis. / intal bati di une maravee / e vin pognet i cruzis / par cjalâsi,
dismenteâts dal timp
***
in penombre. la musiche e tâs. o cîr les tôs mans e les sieri tes mês. i dêts
che ti bussi e san di magnolie e i lavris lizêrs di fresc zessalmin. chei
lavris in sfese un tic e tremulin, a pene in cjarece. inte gnot delicade. e
trindulin lis stelis. in volte. la bocje: miluç. il cuel, un vilût. violins dal
desert de memorie: armonie. des stepis dal timp, pestelac e cumin a comovi la
vierte.
sfrancje la fasse e svuice ad implen la colme dal sen. une more fra i dincj. o
ai sot i voi l’imprin dal misteri. e cence padin, sorprese e scatûr: in savôr
di screade. la plane mi atint a timp cul suspîr, cressint dut intune cul gno
baticûr. o svoli curiôs la valade dal cîl. o smonti intal mieç, intal blanc de
crosere. e o sbrissi ben planc fin jù in paradîs. scudielute di ambrosie. satûl
che al ingrope burlaç e bonace, seren e fogaç, arsure e stravinte. l’intîr
univiers al ansie cun nô.
voi cence pôre a cirî di ingrampâ il segret mai jentrât dal florî di chest
mont. in chel mont mol di muscli che al passone di sgrisui i sucrits dal bearç,
intal troi dal vignâl, te rosade scuindude de vite in aurore. les mans tôs mi
indrecin in tucs delicâts, ben planc mi compagnin, mi instradin intor. freulute
cedevule inte rose dal mont. agâr e cumierie. zardin e taviele. tortorele di
gjonde intal grim dal creât. valade di sium, sclopon di ligrie, passion apaiade
cence sei saceât.
strenç, tu mi sieris. ti lassi, tu strenzis. ti cjapi, tu molis. o sburti, tu
cedis. i arcs e intonin acuardis cubiâts e intor un diluvi di sgrisui nus plûf,
strissinantnus la brame. le albe di vite e criche in bugadis. lagune salvadie.
clip ancestrâl. mâr che mi incolme. e o sprofondi dal dut dentri il to
bracecuel. fin che o sint intun trim, un vuicut picinin di cisile dal cîl. o
cjati la olse di cjalâti ad implen: inocence in pudôr cun voi ingropâts. tu sês
la plui biele creature dal mont.
in esordi. cidin dulintor.
________
figure di compagnament: Zinaida Serebriakova, Self-Portrait, 1911


text:
Za fa un secul, la maniere ordenarie di lâ a Udin e jere di cjapâle lant e tornant a pît.
Une biciclete le veve il plevan pre Gjenio Gattesco a Sante Marie, ma darest pocjis e nissune, che anzit, tal disesiet, dopo la disfate di Cjaurêt, je vevin recuiside i todescs, ma il predi za tal doman al disponeve di une biciclete gnove, brincade tal curtîl de vile dai siôrs, cuartîr gjenerâl todesc, cjapade sù e vie, cu la gabane svintulant.
“Un’altre biciclete, siôr plevan!?” dissal Bepon al predi, tal viodilu passâ.
“A robâ ai laris, no si fâs pecjât” dissal Gattesco.
Di Listize e rivave ancje la coriere dai cjavai direte a Udin, une caravane tirade di doi cjavai e dentri dut a scûr, cun dôs bancjutis dulà che la int si comodave, ma tocjave paiâ la corse pe comoditât di pôcs privilegjâts.
Un’altre possibilitât ancjemò di lâ in citât a Udin e jere di cjapâ il taxi.
A Sante Marie, di taxist al faseve cumò o dibot Berto Capat cul mus, un mussut za vieli ma fidât, che al tirave cul so pas un cjaruçut di len. Il servizi nol jere di paragonâ cu la coriere, ma al vignive un franc di mancul e cul lusso compagn di podê lâ a Udin stant sentâts.
Dopo vêi imprometût a Dusuline cetantis voltis, vie pal an, che se e stave buine, a levin une volte a Udin cul mus di Berto, e je rivade, fuarce di vitis, la zornade che la none Rigjine cu la frutute a son montadis sù a buinoris e inviadis in citât tun svol. Tun svol par mût di dî, stant che il mus, cun dut che Berto blestemant lu pacàs ogni moment cul stombli da la scorie, no si è pensât une volte che je une di fâ une corsute, al leve cu la sô bonace a pas a pas, fermantsi ogni moment a spilucâ un fros di jerbe sul ôr dal fossalut o spandi l’aghe pacjific sul stradon di Udin.
E jere sul cjaruç, direte a Udin, ancje la femine di Berto. Biel che il mus si è fermât un lamp a tirâ flât, subit passât Puçui, la femine di Berto e je dismontade dal convoi e cuntun pas legri e à cjapât a pît in direzion di Udin.
“A voi, jo, Berto” disè jê, “si viodìn al Stalo.” Il Stalo al jere un puest in place, prin jentrant a Udin, pe soste di ducj i cjaradôrs e dulà che Berto Capat al parchegjave il mus. Pe none Rigjine, nancje pensâsi di dismontâ dal taxi, cumò che a vevin paiât tant di biliet.
In dôs oris, par dîle grande, si rivave a pît di Sante Marie a Udin. Ma Berto cul so mus, la none Rigjine di Piso e Dusuline a son rivâts al Stalo che al jere di un pieç sunât misdì. La femine di Berto e veve za fatis a Udin dutis lis sôs robis. Si tratave cumò dome di voltâ il mus e tornâ cjase, prime che e vegni jù la gnot.
di Ivano Urli
#955


text: “Popui natîfs? Vuê si cjatìn par mût di dî devant di un ‘gjenocidi dolç’ di Furlans e Talians ven a stâi di une ospitalitât cence brenis di imigrâts forescj – no mi riferìs mighe al prin acet vâl a dî al socors umanitari – che, daûr des regulis in cont di etiche e religjon, economie e politiche che la Italie lis ricognòs, e finarà di savoltâ la cunvigne civîl za tant sassinade des nestris bandis dal moderni clopâ ocidentâl dal sens di comunitât. Un ciert mût di viodi la Cristianitât catoliche, il Capitalist liberistic e la Democrazie cosmopolitiche a son juste i cjavai di Troie dal nestri sisteme. Il probleme al è il vierzisi cence regulis e cence limits. Se pardabon no podìn inibî che ca di nô si instalin futûrs lavorents e citadins e compagn se no podìn proibî che nus capitin dongje ativitâts economichis che a rosein e a slambrin la nestre economie e la nestre societât, alore al è clâr che chel vierzisi ur gjave ai popui il dirit democratic sovran di programâ il lôr avignî, il lôr destin, la lôr consistence sul front demografic, sociâl, economic, culturâl, civic. E chel istès cumò o vin a ce fâ cuntun vierzisi no sôl cence brenis tai fats, ma ancje cence dirit di meti il peteç, di podê contestâlu, che se no si è segnâts di raziscj, di estremiscj, di int cence umanitât e sensibilitât, sierade e indaûr. Ve che za liberalizâ lis licencis di cumierç al è stât intun ciert mût rinunziâ a la sovranitât civiche sui teritoris. Se cui che al vûl al pues vierzi o sierâ ce ativitât che al vûl tes nestris tieris influint cussì tai lôr svilups, se cui che al vûl al pues sbarcjâ e in finâl stabilîsi tes nestris vilis cressint il numar dai lavorents o dai cencelavôr e prest ancje chel po dai citadins vâl a dî dai components ‘pleno iure’ des nestris comunitâts politichis, ve che fevelâ di popui natîfs, di travuardie dai lôr dirits, dai lôr interès, des lôr identitâts, des lôr culturis, in Friûl e in Italie almancul, al sa nome che di ridicul. L’an passât, intun incuintri Unesco compagn di chest, o vevi fevelât di chê biele idee, che il moviment dal Fogolâr Civic che jo lu promôf e dirêç le à puartade indevant fin cumò, chê di tornâ a implantâ moralmentri in clâf interetniche lis comunitâts locâls suntun compartî ancje culturâl dai teritoris. Un progjet gnûf e antîc. Une biele idee – la uniche salvece salacor, se no dai popui, almancul des culturis nativis, di compartîlis cui imigrâts – che a pro di chê però bisugne che e si movin fuarcis dabon trainantis o impositivis. Po ben, fin cumò lis Istituzions nol somee che si sedin motis in chê prospetive, impegnadis a promovi par solit interculture e no integrazion tes culturis dal teritori, a aministrâ un condomini simpri plui variât di particolârs e no a guviernâ une comunitât unide ancje se misclice e ripartide. La societât, la societât locâl, in ideâl une fuarce spontanie trainante e impositive, su chest pont e je stade zero. Ve che po, il sens di comunitât furlan – che a disin ce che a vuelin i siei promotôrs beçolâts tes Istituzions, soredut vuê sul pont de lenghe – al pâr che al sedi za di un pôc di timp, tal concret, in plene ritirade: e la colpe sigûr no je dai imigrâts ma ben dai Talians e dai istès Furlans: di une italianitât colonizadore di almancul 150 agns dai siei tiermits nordorientâi e di une furlanetât insotanade e amaestrade ma no par chest mancul responsabil de tignude de sô identitât. Rivâts a chest pont, a decidaran i numars: numars vuê o doman no saran plui a nestri favôr. Troie al è ben facil che e sedi za colade e o fasìn fente di no rindisi cont!”. Ve cemût che il dean dal Moviment Civic Culturâl Alpin-Adriatic dal Fogolâr Civic e ancje dal Circul Universitari Furlan de Academie dal Friûl, cun di plui delegât dal Club Unesco udinês pe Formazion Civiche e pe Citadinance Ative, prof. Alberto Travain, al è tornât, juste dopo un an, a Palaç Solari a Udin, te Universitât dal Friûl, vinars ai 7 di Avost 2015, sul cantin de Zornade Internazionâl dai Popui Natîfs che al lôr destin il dean dal Club Unesco dal puest, prof.e Renata Capria D’Aronco, al à pensât di dedicâi di gnûf un incuintri specific par resonâi parsore.


text: Une acuile furlane di cjarte pestade, che e rît parsot, cuntun biliet di bancje tal bec, par motivâ che la coruzion e je ancje ben in Friûl e che no si sopuartile, al è stât un sogjet di chei cjapâts di smire dai students che a àn volût rapresentâ in place a Cividât lis necuiziis piês dal vivi di vuê, tal intent, ideâl almancul, di sdrumâlis. Sucès fûr dal ordenari, duncje, pe prime edizion cividine dal Carnevâl Civic Studentesc promovût dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl direzûts dal prof. Alberto Travain, manifestazion scolastiche che ogni an, rimodernant tradizions antighis de bande alpine-adriatiche o mittel-europeane – furlanis, venitis, carintianis, slovenis -, e inzorne il ricuart di chel ribalton regjonâl che e je stade la “Joibe Grasse” o “Crudel Zobia Grassa” cussì clamade dal lontan 1511, prime grande rivolte di popul de storie de Europe moderne, un tant midiant dal sdrumâ alegoriis fatis dai scuelârs in forme di toratis e intituladis ai mâi che a lambichin la societât dal dì di vuê. Ai 26 di Fevrâr 2014, a Cividât, in Place Delaide, i arlêfs de scuele mezane locâl “Elvira e Amalia Piccoli” a àn metût in rie une sglavinade di cjistieluts di cjarton colorâts e intestâts a vuere, coruzion, invidie, indiference, egoisim, razisim, violence, incuinament, bulisim e vie indevant, butâts jù dibot dal assessôr dal Comun sui servizis scolastics gjeom. Flavio Pesante, de preside, dot.e Anna Maria Buttazzoni, dal dean dal Club UNESCO di Udin, prof.e Renata Capria D’Aronco e dal coordenadôr des fradaiis promotoris, prof. Alberto Travain, a colps di mace o ben di spadon, imprescj rituâi fats e consegnâts a chescj de mularie in sens di autoritât sovrane che e aurìs dal popul. Il ricuart dal riviel popolâr furlan de “Joibe Grasse” – scjaps di scuelârs a àn parfin traviersât il centri de vile cun intor i garofui carateristics e sberlant il sproc de fazion popolane antighe ribele “Savorgnan! Savorgnan!” – si à volût compagnâlu cuntun pinsîr particolâr par ducj chei che te storie di Cividât, citât mari dal Friûl, jù pai secui si son rivoltâts e batûts cuintri des injustiziis: une letare pal sindic Balloch, che la iniziative le à preseade un grum pûr no podint sei, i fruts je àn consegnade a la sorestanzie comunâl par memorie de disfortunade e dismenteade “Conzure di Bertul” stade li tal 1404. In finâl, dopo di vêi imponût al assessôr Pesante chel cjapielat contadin simbolic che dal 2001 – co pe prime volte lu à metût tal cjâf il sindic di Udin dai timps che al jere il prof. Sergio Cecotti – al rapresente un cimeli storic de particolâr manifestazion, i scuelârs si son ducj dâts dongje in fieste ator de grande bandiere dal Fogolâr Civic che e unìs i colôrs zâl e turchin di Aquilee e de Europe cul blanc de antighe citadinance universâl romane, sperance di fraternitât e union des diferencis su la crosere dal Continent Vieri tra ricuarts di une volte e siums pal doman. L’assessôr al à prometût di fâ conservâ in municipi il baston e il spadon di len imbastîts pe ocasion de mularie, tant che testemoneance di une citât che si vise dai siei valôrs plui inlidrisâts e gloriôs e che ju rimoderne in zornade presint. In place al jere il banderâr di sezion dal 1n Cuintîr dal Fogolâr Civic (Friûl Orientâl), gjeom. Sergio Bertini.


text:
Il mês di Mai al è cognossût in Friûl soredut parcé che, par vie di un zûc di peraulis, si dopre ben in tantis batudis come: “Si, si, ti paiarai il cont tal mês di Mai!”, o “O mi met a diete ai 32 di Mai!”, o ancje “Cuant si podaraial lâ atôr liberamentri, cun chest virus?” “Tal mês di Mai!”.
Il sant dal mês
Sant Ul, clamât in cause par vie di dutis lis cresimis e comunions di Mai.
Personaçs nassûts in Mai
Luigi Magrini (nassût ai 4 di Mai dal 1802), inventôr dal parcament. Prime di lui, ognidun molave il so cjaval cuant che rivave a destinazion, e dopo cuissà se lu cjatave o no…
Vincenzo Joppi (nassût ai 28 di Mai dal 1824), inventôr dai students in marine e dal “No sai nuie” prime dai esams.
Giampaolo Pozzo (nassût ai 25 di Mai dal 1941), protetôr dai bêçs in Friûl, un pôc mancul protetôr dai stès bêçs in Ingletiere.
Il proverbi dal mês
(reinterpretazions in timps di Covid-19)
Miôr pan cence levan che levan cence nuie.
Miôr spindi in Amuchine che in medisinis.
Apuntaments
Al prin di Mai, l’apuntament preferît da ducj i furlans: la fieste dal lavôr! Secont cualchi studi, cheste fieste e je stade inventade in veretât da un triestin. No si spieghe, se no, parcè che par festezâ il lavôr e si varès di fâ fieste e no di lavorâ, che al è un pôc come festezâ il frico stant a dizun.
◆ Mai al è ancje il mês in cui che scomencin lis sagris, ma cul distanziament par vie dal Covid-19 tocjarà lâ daûr a cualchi regule un tichinin plui limitative, e scomençâ a fâ il “smart sagring”: ognidun si compre cueste, polente e luianie dal becjâr par cont so e si fâs la gridele a cjase. Il guvier de Regjon al sta pensant in chescj dîs cemût distribuî cjase par cjase cualchi disc (in cd o mp3) di complès di musichis di sagre, come “Patty & i tropical”, “Rudy & i Weekend” o i plui nostrans “Tony & i Spritz”, o “Berly & vonde”.
Par no fâ mancjâ chel sgrisul di emozion in plui che podarès fâ vignî al furlan nostalgjie da lis sagris “in presince”, e sarâ mandade, in cualchi cjase a campion, cualchi patulie cul alcoltest. ❚
Mai, il mês des sagris “smart”Bete di Spere
Il mês di Mai al è cognossût in Friûl soredut parcé che, par vie di un zûc di peraulis, si dopre ben in tantis batudis come: “Si, si, ti paiarai il cont tal mês di Mai!”, o “O mi met a diete ai 32 di Mai!”, o ancje “Cuant si podaraial lâ atôr liberamentri, cun chest virus?” “Tal mês di Mai!”.


text:
Albane: il vin
Home Trois Troi Furlan Tierce tape Albane Foto 1
Cormons - Castelmonte
Località attraversate
Il teritori di Albane al è bagnade dal Judri, dongje dal confin di stât cu la Slovenie, la ativitât principâl dai residents e je la culture de vît che e da vins di alte cualitât.
Di fat, tantis a son lis Aziendis Vitiviniculis e diviersis a son ben inseridis intes listis di prestigjosis vuidis enogastronomichis o premiadis a mostris o rassegnis enoiche a nivel regjonâl e statâl.
Steme comunâl
di Prapòt
Cormons - Castelmonte
Località attraversate
Steme comunâl
di Prapòt
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Pre Checo Placerean
Pre Checo Placerean (1920-1986) al è stâ une des vôs plui altis che a àn judât i Friûl a cjatâ la proprie identitât, peculiaritât e individualitât.
Al à metude in lûs la straordenarie origjinalitât dal patriarcjât di Aquilee, scune e risultive dal nestri jessi furlans e cristians, te sô dople funzion, religjose e politiche.
Al è stât predi, mestri, politic, inteletuâl, om da catedre e di pulpit, cuntune vision armoniche pardabon esemplâr.
Vôs dal Friûl, al à fat sintî la sô peraule cjalde e passionade, provocant e profetiche, liberant e stimolant tai moments e tes situazions plui impuartantis, des manifestazions pe universitât dal Friûl, a la Mozion dal clero, a la tragjedie dal taramot.
Al à volude la messe par furlan e, di conseguence, la traduzion dai tescj liturgjics tacant la vore straordenarie de Bibie. Al à vudis lis grandis intuizions di inviâ moments simbolics pal Friûl: la fieste de Patrie ai 3 di Avrîl, la bussade des Crôs a San Pieri di Cjargne e a Aquilee la solenitât dai Sants fondadôrs de nestre Glesie, Ermacure e Fortunât.
Biografie Pre Checo Placereani


text: Cinccent agns indaûr, a Osôf, un scjap di Furlans, comandât di chel mastin di cjapitani che al jere Jeroni di Savorgnan, al vincè fasint front cuintri di un sglavinon di soldâts dal plui grant imperi european dai timps. Sierâts di ogni bande e restâts cence aghe, i Furlans ur derin di bevi vin ancje ai cjavai, che la liende e dîs che al vignarès fûr di li il cjavalut rampant che al figure ancjemò te steme de capital dal Friûl. Chel fat storic al è stât ricuardât a Udin, vinars ai 21 di Fevrâr 2014, par cure dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, direzûts dal prof. Alberto Travain, sul scjalon di onôr di Palaç Daronc, li che in principi e varès vût di sei metude une statue dal Savorgnan (al so puest vuê al è un vâs!), par vê simpri iniment trop salde che e jere une volte la int de Furlanie. Cheste memorie e je stade in code di un incuintri uficiâl vût des lôr fradaiis cul sindic prof. Furio Honsell, li che a àn rionzudis istancis e propuestis par âf i contats tra citadins e sorestants, ancje cul publicâ, sul sît web istituzionâl, lis direzions di pueste eletroniche dai conseîrs comunâi, cemût che al sucêt za pai lôr coparis di Provincie e Regjon. Fogolâr Civic e Academie dal Friûl si son lamentâts ancje pe no masse disponibilitât a scoltâ e a cjapâ dentri la societât civîl sui programs des ativitâts dal Comun di Udin, di regule in mans di assessôrs e uficis. Lis dôs organizazions a son tornadis fûr po cu la domande di un “sfuei” informatîf, di scjariâlu di internet e di vê in stampe li dal Puntoinforma di Vie Savorgnane, cuntun lunari complet e inzornât dai câs sociâi e culturâi de citâts, mighe no dome di chei inmaneâts o patrocinâts dal Comun, ma ancje ben di chei imbastîts sù de int e des associazions, segnalâts sigûr dai promotôrs e ripuartâts cence “tamês” di sorte che nol sedi chel de legalitât. Suntun tant il Sindic si à cjapât l’impegn. Biadelore che al sedi un servizi come cu va pe culture dal bas, pes iniziativis e pai tancj incuintris di un volontariâts e di une societât civîl vivarôs che di un tant la int e à dirit di savê. “Tiessi, come Comun, une ret di ce che si fâs e che si propon in citâts – al dîs Travain – al vûl dî, cence spindi e spandi, impegnâsi tanton par tornâ pardavêr a fâ vivi Udin, prin interès sigûr di ducj cuancj!”. La delegazion movimentâl che e à incuintrât il Sindic, oltri che dal dean prof. Travain, e jere formade dai delegâts dai cinc “cuintîrs” dal Fogolâr Civic: gjeom. Sergio Bertini (1n Cuintîr), siore Jole Deana (2nt Cuintîr), tenôr Gianfranco Savorgnan (3rç Cuintîr), siore Oriana Lucio (4rt Cuintîr) e prof.e Renata Capria D’Aronco (5nt Cuintîr). Pe ocasion memoriâl po a rivâts dongje int e rapresentancis de societât civîl e culturâl dal teritori, de federazion provinciâl dal Istitût nazionâl talian dal Galon Turchin insin a la Pro Loco di Citât dal Borc dal Soreli di Udin Disore e a la Fradaie dal Crist. E jere juste ancje la studiose dot.e Marisanta di Prampero de Carvalho.


text: Tal cuadri modest, magari cussì no, de leterature furlane in prose, la plui part dai autôrs e somee che si vebi fermade tal revoc dal passât, dispès cu la nostalgjie di une civiltât dulà che i valôrs fondamentâi e condividûts a son lâts pierdûts par simpri. Masse voltis la realtât storiche e ven sacrificade par dâi spazi a une mitologjie che e sglonfi la nestre braùre, cence contradizions, miseriis fisichis e mentâls, injustiziis. Tal stes timp, dut chest al à fluscât il voli viers il Friûl di vuê, viers lis sôs dinamichis economichis e sociâls, i moviments migratoris, lis inovazions tecnologjichis, i procès interculturâi. Cussì, no si rive a viodilu cuntune prospetive di incressite e di trasformazion dulà che la lenghe di chenti e cjati une sô colocazion che no vebi di murî parie cu la disparide dal mont contadin…


text:
Chest an, a Vicino Lontano, al è stât un ospit di ecezion: l’armonicist Paolo Forte.
◆ Ai 10 di Mai, li dal cine Visionario, al à presentât il so album, jessût tal mes di Avost dal 2021, “Suono Dentro”. Cheste volte il public no dome al à podût scoltâ lis melodiis dal artist, ma ancje imerzisi tal so mont midiant des imagjinis dal video. Un viaç video musicâl leterari tai lûcs che “no esistin”, ma che a son in Friûl.
◆ Il progjet al nas de esplorazion musicâl di puescj spierdûts e speciâi, che a restin un segret. Lûcs, che soredut se o considerìn che il progjet al è stât ideât intant de pandemie e de reclusion sociâl, a deventin puescj di esplorazion musicâi e di esplorazion di se. Come se te casse de sô armoniche, l’artist al fasès rivocâ chescj lûcs che a deventin paisaçs interiôrs o siums. Il video, cu la sô musiche, al devente une casse di risonance par armoniche e vôs.
◆ Tal progjet si scoltin sperimentazions sonoris, che a cjapin forme dopo di un timp indefinît di imersions e scolte dal ambient, che pal plui al è tal scûr. Come se chest al sucedès dentri di ognidun di nô.
◆ Cualchi volte tocje spietâ par sintî di podê tornâ a rivivi, a sintî la musiche dentri di nô. E cuant che si rive in chest lûc, la musiche e torne a sunâ autentiche, tant che un flum che al cor, cence indecisions.
◆ Il regjist di chest film, Giulio Squarci, al cature il moment di chescj lûcs, di chescj siums. O podìn scoltâ cussì la vôs traviers di ogni piere, mûr, cjanton scûr, ma ancje fressure di lûs. Cjapâts dentri di une oscuritât, tal profont de musiche, dulà che l’intorteâsi di lûs e scûr al cree monts. Il timp e il spazi a deventin relatîfs e simpri plui interiôrs.
◆ Si trate di un progjet di ricercje acustiche e di un viaç te musiche dulà che il spetatôr si sprofonde tai suns, dulà che la imagjin e piert sens e e devente pinsîr. La esecuzion dal artist, come al solit, e je uniche e iripetibile.
◆ Ai 31 di Avost dal 2021, cuant che Paolo al à presentât pe prime volte chest so gnûf album, al contave:« “Suono dentro”, vôs dal verp sunâ. “Suono dentro” intindût come sostantîf. Il sun come forme di espression. “Suono dentro” che – se let dut di un tîr – al devente “Sono dentro”. Jessi dentri dal sun, dulà che dut al cjape forme.»
◆ Ancje chest viaç, come ducj chei che fin cumò nus à regalât il cjantautôr, al è di fâ cu lis orelis ben in scolte e i voi che si sierin planc, di tant che al è bon l’artist – midiant des notis e melodiis – di descrivi cul sun lis emozions e i sintiments e dut ce che o tignìn dentri.
◆ “Suono dentro” nus ricuarde il so prin album di solist, “Al buio”, che al veve publicât tal 2018 e che o vevin za scrit tal Mai dal 2018.
(https://www.lapatriedalfriul.org/paolo-forte-al-conte-il-so-friul-al-buio/).
◆ Chê volte, Paolo nus contave: «nol è puest miôr par sunâ che tal scûr, dulà che il voli nol è distrat e dulà che al è facil astraisi intune altre dimension. Al è il lûc plui intim.»
◆ Di chel moment, cun “Al Buio”, al à puartât la sô musiche ator, sedi in Italie che tal forest. Al à componût la colone sonore pal film Menocchio, produsût di Rai Cinema, e tal 2021 al à incidût cu la orchestre de Academie Chigiana di Siene l’album “Kum!” sot de direzion dal mestri Stefano Battaglia.
◆ Tal 2021 al à ancje sunât 17 tocs pal album “ACQUA, AGA, AGHE” insiemi cun Emma Montanari e Flavio Bortuzzo, musiciscj innomenâts dal folk furlan e artiscj complets. L’album al à dentri tocs de tradizion furlane ma rangjâts daûr dal sintî dai artiscj. Un altri disc di scoltâ cui voi sierâts, e di tignî il timp, come cul cori de aghe.
◆ Sul sît www.paolofisa.it e su la pagjine Facebook “Paolo Forte fisarmonicista&fisarmonicante” si puedin cjatâ imagjins, videos e ducj i apontaments di chest artist che al fâs vignî i sgrisui za ae prime note. ❚
Paolo Forte al maravee cu la sô musiche e al rive al cine cun “Suono Dentro”Moira Pezzetta
Chest an, a Vicino Lontano, al è stât un ospit di ecezion: l’armonicist Paolo Forte.


text:
E rive la Vierte e e je ore di vierzi la Panarie!
Ma ce vêso capît? Butait vie chei fruçons! La Panarie tal sens de riviste! Sì, parcè che al è pene jessût il gnûf numar e al è plen, ma propite plen, di articui interessants, che a fevelin dai argomencj plui disparâts.
E ae fin, come simpri, ancje la nestre Ostarie e à il so cjantonut sot di un biel floc zâl e blu par sostignî il paîs ucrain e cu la solite introduzion dal Ostîr, che al va a pescjâ contis gnovis (come chês rivadis inte Corse Curte) a contis mancul gnovis, discomparidis tes bosemis de memorie, ma che a meretin di tornâ fûr e sei letis. Insome.., se us vanze un franc, vait a cjoile, se no altri par viodi il dissen dal nestri Aiutant di Contecurte, saltât fûr des Contis dal Mês dal 2020.


text:
Scuadre in zonte
Come Supporter Platinum e Diamond tu âs la pussibilitât di gjestî une scuadre in zonte.Tu gjestissis cheste scuadre individualmentri, te stesse maniere de scuadre principâl, che al vûl disi che la scuadre in zonte e à i siei zuiadôrs, financis, stadi, zovanîls e vie indenant.
Scree une scuadre in zonte
Tu puedis screâ une scuadre in zonte cuant che tu vuelis. La tô scuadre in zonte e pues zuiâ tal stes paîs de tô scuadre primarie o in cualsisei altri paîs che al vedi puescj disponibii.
Lis scuadris in zonte e scomençaran cuntun credit iniziâl (come cualsisei scuadre), ma i proprietariis no àn bisugne di tornâ a cjapâ la licence di gjestôr.
Regulis gjenerâls
Tu puedis ve fin a dôs scuadris in zonte.
No tu podarâs fa nissun trasferiment jenfri lis scuadris e no tu podarâs comprâ nissun zuiadôr se chê altre scuadre a cjapâts bêçs come scuadre mari o come trasferiment par une scuadre dal passât.
Scuadre in zonte tal stes paîs
Lis tôs scuadris no podaran zuiâ te stesse serie e no podaran zuiâ partidis di cualificazion jenfri di lôr, e no podaran zuiâ cuintri di lôr nancje in cope (a part la finâl). Lis dôs scuadris e puedin zuiâ te stesse categorie, ma in seriis diferentis.
Te dificil, ma no impussibil situazion la che tre scuadris dal stes utent finissin tes semifinâls, oviamentri une des scuadris zuiarà cuintri une des scuadris sûrs.
Se dutis dôs lis scuadris e vessin di zuiâ te serie di ponte, la scuadre che jentre par ultime no podarà sedi promovude. Il so puest al sarà tignût de scuadre, jenfri ches che varessin vût di retrocedi de serie superiôr, che al à finût te posizion plui alte. Chist vignarà calcolât daspò che lis cualificazions a son stadis zuiadis.
Se dutis dôs lis scuadris e vessin di sedi promovudis te serie di ponte, dome la scuadre primarie e vignarà promovude.
Scuadre in zonte intun altri paîs
Il numar di puescj disponibii pai utents "forescj" intun paîs al dipent di cetantis scuadris cence utent e son disponibilis. Alc che al dipent di trop grant che al è il paîs e di cetancj utents e stan bielzà zuiant.
Un minim dal 50% des scuadris di un ciert paîs e son riservadis pai utents locâi. Duncje intun campionât cun 168 scuadris, al mancul 84 e son riservadis pai utents locâi (e chês altris 84 e puedin sedi cjapadis su di cualsisei utent, locâl o forest). Però, se un paîs al è plen al 90%, i puescj e saran riservâts dome ai utents locâi.
Cambiâ serie tal periodi di cambi
Come par lis scuadris principâi, pes scuadris in zonte al è pussibil fa il cambi di serie (dulà che al è disponibil) tal periodi di cambi des seriis jenfri une stagjon e che altre. Visiti che nol è pussibil spostâ le scuadre te stesse serie li che sta bielzà zuiant une to scuadre.
Bandieris
Lis bandieris e vegnin colezionadis in maniere separade des dôs scuadris, lis scuadris in zonte e àn la lôr colezion di bandieris.
Zuiâ cuintri une scuadre in zonte ti da lis bandieris come cuant che tu zuis cuintri cualsisei altre scuadre e ancje la scuadre in zonte e vuadagne la bandiere pe sô colezion.
Concuistis
Lis concuistis e vegnin fatis dal utent, duncje e vegnin salvadis par ogni utent (e no par ogni scuadre).
Votâ tes elezions
Se tu às una scuadre in zonte in un altri campionât (infûr di Hattrick International), Tu puedis votâ pe prime volte dopo doi stagjons e una seconde volte e ultime volte come vôt di anzianitât dopo 10 stagjons.
Faliment
Se la tô scuadre primarie e falìs, tu pierdarâs ancje la scuadre in zonte.
Se la tô scuadre in zonte e falìs tu puedis cjoli une altre daspò che e son passadis 16 setemanis di cuant che tu âs cjolt la ultime scuadre in zonte (duncje, se tu âs cjolt la tô scuadre in zonte plui di setemanis indaûr, tu puedis cjoli une gnove di subit).
Siere la scuadre in zonte
Tu puedis sierà la tô scuadre in zonte in cualsisei moment. Ma se tu sieris la scuadre, tu as di spietâ almancul 16 setemanis de vierzidure de ultime scuadre prime di podê cjoli une gnove. Ten di ments che no tu puedis sierâ la scuadre in zonte se tu âs zuiadôrs in liste di trasferiment.
Scjadince dal abonament Platinum / Diamond
Se il to abonament Platinum o Diamond al scjât, tu sarâs il gjestôr de scuadre secondarie par une setemane ancjemò; daspò no tu podarâs plui gjestile. Siet setemanis daspò, il sisteme al gjavarà la scuadre secondarie. Se tu rinovis l'abonament Platinum entri chest periodi tu tornarâs a vê l'acès complet ae scuadre, ma se no tu lu rinovis la scuadre e restarà cence paron e no tu varâs plui la pussibilitât di gjestîle.


text:
404 Pagjine no cjatade
Tire flât par ben e… sta cuiet!
La pagjine che tu âs cirût no je plui disponibile su chest sît; prime di contatâ il webmanager lei ca sot cualis che a puedin jessi lis causis plui comunis:
- a tacâ di Març dal 2020 a cuasi dutis lis pagjinis ur è stât dât un ordin gnûf e a podaressin vê une direzion gnove; no si pues plui rivâ aes pagjinis vecjis stant che a àn cambiât non o non dal domini
- la pagjine e podarès fâ part de aree risiervade
- se tu ti sês colegât midiant di une ricercje fate su google o suntun altri motôr al pues stâi che lis pagjinis vecjis che no esistin plui no sedin ancjemò stadis scanceladis dai risultâts dal motôr
- se tu ti sês colegât di un altri sît fracant suntun link in direzion di chest sît al pues stâi che il sît di divignince al publichi une direzion falade, ancje par vie dal riordin des pagjinis. Vise il webmanager dal sît di divignince e fâi presint il probleme.
- La direzion e je falade: controle la sintassi
- la pagjine no esist o pûr e je stade gjavade vie
- la pagjine no je plui a disposizion


text:
La bandiere dal Friûl e je la bandiere de regjon storiche dal Friûl, di no confondi cu la bandiere de Regjon Autonome Friûl-Vignesie Julie, e e je une des bandieris plui antighis di Europe. La origjin de bandiere e rimonte tal timp dal Stât patriarcjâl clamât ancje Patrie dal Friûl.
L’esemplâr plui celebri e antîc al è esponût intal Museu dal Domo di Udin. Al è un drap che al faseve part dal aventari funerari dal patriarcje Beltram di Saint Geniès, in cjarie dal 1334 al 1350 e sassinât li di Sant Zorç de Richinvelde dopo di une conzure metude su di cualchi nobil locâl. No ducj lu cognossin e us invidìn a lâ al Museu a viodilu (la jentrade e je sul flanc a çampe de façade): e je une bandiere bielone di colôr grîs-turchin cun al centri une acuile cul cjâf indreçât a çampe. Il cuarp, lis gjambis e lis alis a son di colôr zâl e lis sgrifis di colôr ros.
Il simbul de acuile, però, al caraterizave il Stât patriarcjâl furlan ben prime di Beltram. Lu conferme e ven di monedis dai principis dal 1200, che a àn su chest simbul.
Une piture antighe a colôrs de acuile furlane si pues viodi te façade esterne di Puarte Manin a Udin, in bande di une acuile dal Sacri Imperi Roman: probabilmentri a forin pituradis di pueste in ocasion de visite dal imperadôr Carli IV di Lussemburc intal 1354. Ce biele e cetant che europeane e je la storie dal Friûl e cetant pôc che le savìn!
Se ti covente la bandiere si pues cjatâ sul sît di Friûlpoint , di misuriis variis https://www.friulpoint.it/categoria-prodotto/altro/bandiere/


text: Un salût bilengâl par furlan e talian lu à spedît di Udin ai 3 di Fevrâr 2015 il Moviment Civic Culturâl Alpin-Adriatic dal Fogolâr Civic, direzût dal prof. Alberto Travain, indreçât al gnûf President de Republiche, on. Sergio Mattarella, te zornade istesse che chel si à instalât tal Quirinâl. Ve culì il scrit. “Sâr President, ‘il pinsîr al va soredut e prin di dut a lis dificoltâts e a lis sperancis dai nestris concitadins. E chest al baste’. Il fat che lis Sôs primis peraulis di ufici no sedin stadis juste di çondar cjacaronâ istituzionâl ma di cussiente – al somee spontanie e sincere – fradaie viers di citadins somierzûts di tancj mâi, antigons e no, al fâs dal sigûr in mût che chel piçul moviment civic culturâl che culì si firme I destini convint, cun fiducie, un mes di stime e di stimul par che Al vueli dabon jessi massim rapresentant e interprit des dificoltâts e sperancis chês veris des gjernaziis di Italie in chest moment storic particolâr. L’auguri plui alt al è chel che Lui al puedi rivâ l’intent di mudâ la unitât dal Paîs di vanzeli ideologjic intune biele simpri rignuvide e justificade manifestazion di un volê. Ve un salût popolâr de tiere dal Friûl, cjantonut di Italie e crosere di Europe, piçule patrie di un piçul popul une volte famôs par sei di judizi, che, zire e volte, I somee un tic a Lui… Cun rispiet e bogns vôts, un ‘mandi’ furlanon di cûr, salacor juste il ‘manus Dei’ dai basavons latins: ‘Diu che Lu vuardi!’”.


text:
Libri di Levitic
Il Libri di Levitic al è il tierç libri dal Pentateuco. Il non al salte fûr dal grêc "Levitikòn" da Setante e zontraviers il "Levitucs" de Vulgade latine.
Il non al è just parcè che al conten in prin lis regulis dal sacerdozi levitic.
Come ducj chei altris libris dal Pentateuco al è stât scrit di Moisès dongje dal 1500 a.c.
Contignût
A si cjatin lis leçs sui sacrificis, ufiertis par la colpe e par i pecjâts A vegnin specificâts i sacrificis sanganâts (di nemâi) e no sanganâts (di cereâi) Si lei ancje dai provediments par l'insediament dai predis. A si cjatin ancje i precets par lis fiestis.
Utilitât
Al è di grant jutori par i cristians di vuê. Al è un jutori par agradî l'Idiu e i soi atribûts e il mût cun cui Lui al trate lis sôs creaturis. Oltri lis Leçs, Levitic al declare "principis" che a son simpri valits. Che al sedi valit lu dimostre ancje il fat che Jesus e i soi apuestui i fasin spes riferiment.


text:
Cuant che si fevele dal binomi cine e mont, ti ven subit tal cjâf il “Trento Film Festival”, la plui grande rassegne dedicade al mont de aventure tes monts. Di trê agns in ca però, ancje il Friûl – si ben in maniere plui contignude – al da il so jutori ae difusion di chestis oparis, che no son simpri dome sempliçs documentaris ma che invezit, plui dispès, si mudin in oparis cinematografichis.
I LÛCS_ Dal 24 di Otubar ai 5 di Dicembar, cuatri localitâts furlanis, spartidis tra mont e planure, a son deventadis centris di interès dal “Montagnacinema 2008”: Codroip, Comelians, Pontebe e Sant Denêl a jerin la sene par 35 oparis proietadis in cuindis seradis. Il teme de manifestazion e je stade la nature, protagoniste assolude di chest incuintri culturâl che al veve tant che obietîf chel di tirâ dongje ducj chei che a cjalin cun voli particolâr lis monts. Par fissâ il leam tra “MontagnaCinema” e il “Trento Film Festival”, sui schermis furlans e je rivade une sielte des miôrs oparis de rassegne trentine, che se no e varès vût un grum di dificoltât a cjatâ spazi intal normâl zîr cinematografic, par vie de particolaritât dai sogjets e dal public di nicje che i è dedicât chest argoment.
I JUTORIS_ A chest particolâr progjet, sore des cuatri aministrazion comunâls, a àn dade une man ancje “Officine d’Autore” di Sant Denêl, la associazion “Il circolo Lumière” di Codroip, il circul culturâl “Sirio”, l’Albergo Diffuso di Comelians e la sezion dal Club Alpino Italiano di Sant Denêl, Pontebe, Tarvis, Mueç, For di Avoltri e Codroip. Al è vignût fûr un calendari di apontaments une vore fis, bon di contentâ ducj i guscj. La rassegne “MontagnaCinema 2008” no je stade dome une ocasion par vê une largje panoramiche tal univiers dal cine de mont, de nature e de aventure, ma e je stade ancje une pussibilitât par cjatâ nons di bon rispiet, come par esempli Mario e Massimo Di Gallo che, dilunc doi apontaments dal titul “Atlantico: montagne nell’oceano”, a àn fat viodi i videos de lôr ultime imprese; o pûr, Lino Leggio che al à ilustrât le sô ultime fadie leterarie. Gjavât i nons, la volontât dai organizadôrs e je simpri chê: permeti a ducj di lassâsi puartâ vie de fuarte esperience di scoltadôrs e des imagjinis tant bielis di lassâ cence flât.
Tiziano Gualtieri
TERITORI. Cine e mont a braç in Cjargne e no dome............
Cuant che si fevele dal binomi cine e mont, ti ven subit tal cjâf il “Trento Film Festival”, la plui grande rassegne dedicade al mont de aventure tes monts. Di trê agns in ca però, ancje il Friûl – si ben in maniere plui contignude – al da il so jutori ae difusion di chestis oparis, che no son simpri dome sempliçs documentaris ma che invezit, plui dispès, si mudin in oparis cinematografichis.


text:
Une cerce dal Troi di Aquilee
Aromai al è passât cuasi un anut di cuant che o ai presentât ae stampe il gno libri "Sul Troi di Aquilee" (edizions Glesie Furlane).
In chescj mês no ai podût tornât a meti i scarpons par cjapâ di gnûf il troi, ma o ai corût ator pal Friûl a fâ cognossi cheste mê esperience e o ai cognossude tante int che e à vude la gjenerositât di regalâmi une orute dal so timp par vignî a scoltâmi. O ai agrât a dutis chês personis che a son vignudis a viodi lis presentazions e che a àn decidût di puartâsi a cjase un tocut di me cun chest librut.
Chi sot us met une cerce, gjavade des primis pagjinis e da pît o podês tornâ a scoltâ la mê prime interviste in assolût pal gno libri: su Radio Francigena, une web radio di Milan che no à vût nancje un dubi tal volê fâ cognossi ai siei scoldadôrs une publicazion in lenghe furlane:
[...] Chest diari al scomence cun cualchi an di ritart rispiet a cuant che o varès vût di partî sul Iter Aquileiense pe prime volte. Al jere il 2011: di in chê volte a vuê nol è plui gno pari, ma al è gno fi. Gian Carlo e Lorenzo si son passâts il testemoni te mê vite, e chest viaç sul Troi di Aquilee al è ancje une maniere par fâ chel tocut di strade insiemi, che il destin no nus à permetût di fâlu prime.
Cun me o puarti un libretut par cjapâ note di impressions, personis, fats e coincidencis che mi capitaran dilunc dai pas che o fasarai a pît in chescj cinc dîs. Par chest si alternaran moments plui didascalics, cjapâts sù intant che o cjamini o cuant che o polsi ma in viaç, e moments plui intims scrits prin di distudâ la lûs tra une tape e chê altre".
Cualchi rie plui sot, la introduzion e continue:
[...] No rivarai fint su la Mont Sante di Lussari, mi fermarai a Madone di Mont: vê cussience dai propris limits al è forsit il prin pas par rivâ a frontâju e lâ plui in là. O ai decidût di vivi cheste esperience, fasint il prin toc di chel pelegrinaç clamât Iter Aquileiense e screât tal 2006, parcè che o volevi lassâti une testemoneance a ti, Lorenzo. Plui che un viaç a pît dulà che o passarai dal mâr di Barbane e Grau, pe plane di Aquilee e Dael, pes primis culinis di Cormons, fin sù a Madone di Mont, al è un viaç dentri di me, di te, de nestre storie.
Forsit o tornarìn insiemit ancje chi, ma o sin za in viaç su chel troi che si clame vite. Chest cjaminâ al è une metafore dal vivi, dulà che ancje se in fonts si è bessôi, si à la fortune di cjatâ par strade ancje tante int che ti vûl ben e che ti compagne. Par chest lis pagjinis che o scrîf a son une maniere par puartâ cun me chês personis che o ai incuintrât e par condividi cun te lis esperiencis che o ai cjapadis sù di lôr. Tu cjatarâs ae fin di ogni zornade ancje une letare: un contribût gjenerôs di un amì che idealmentri al fasarà un tocut di cheste strade cun me, cun nô" [...].


text:
La autonomie e je tornade cun fuarce al centri dal dibatit politic di cuant che il president del Regjon Renzo Tondo al à anunciât un gnuf percors pe sô aleance di guvier, sgançantsi des fuarcis politichis talianis e provant a meti dongje une fuarce gnove. Ma ce aial a ce fâ chest gnûf grup autonomist cul autonomisim storic che Cavallo al à cognossût? «Pardabon pôc» al amet Cavallo, che al ven di une çampe nazionalitarie «che e viodeve tant che necessari integrâsi in maniere fuarte cul teritori. La mê tessare di “Democrazia Proletaria” e veve scrit parsore “del Friuli”, parcè che o jerin une federazion indipendente in dut e par dut».
Ma alore ce pensial de gnove vocazion autonomiste di Tondo?
Al somearà strani, ma o pensi une vore ben. O crôt che la zonte Tondo e sedi stade une des piês dai ultims 50 agns, che e à fat pocjis e brutis leçs e che e à tignût il piês di Illy sdrumant invezit il miôr: ma cheste sielte mi plâs. O soi cunvint che si trati di une sielte strumentâl e fate dome par convignince eletorâl, ma mi plâs distès.
E parcè?
Parce che e riscje di jessi un pont dulà che, almancul tal centridrete, no si tornarà indaûr. E par chest e podarès inviâ une evoluzion positive dal sisteme politic furlan viers di une autonomie di fat dai partîts di Rome. Se ancje la çampe, che su chest teren no à dit nuie di simil, e fasès une elaborazion sul teme, la politiche nostrane e vuadagnarès une vore.
Ma isal spazi par un revival autonomist furlan?
Cumò al esist un autonomisim “vandean”, di rapresentance, fat di siglis che a àn un consens margjinâl. Ma al è ancje un autonomisim platât, che o definirès sociâlrivoluzionari, che al è atîf in cjamps difarents di chel de politiche. La culture, l’ambient, lis associazions. E di int a’nd è tante che si ricognòs in cheste identitât. Tignît cont ancje de burocrazie che si è disvilupade intor dal furlan: ancje chestis professionalitâts a son plusoris, e a son ancje lôr in spiete di cualchidun che ur disi alc di furlan.
Tondo?
No sai se al varà la fuarce di lâ cuintri il so bloc triestin di riferiment. Ma une robe e je sigure. Lui al sta fevelant di autonomie, la çampe e tâs. Cun di plui, se al vinçarà al varà un guvier talian di color difarent e al larà a gnocis tal barufâ cun lui par afermâ la sô idee di autonomie. Se invezit al ves di pierdi, al tonarà cuintri di une çampe che no ten cont de identitât dal so popul. In ogni câs, nol varà plui di messedâsi cui partîts talians. E chest al è passaç che nol è di pôc cont.
La tutele de lenghe fasie part di chest procès?
Sigûr! Al è impuartant che lis fameis le ricognossin come un valôr e no si vergognin di jê. Ma cumò e je une cussience plui di cûr che di cjâf: si vûl ben al furlan, ma no si à capît il valor didatic e formatîf che e à cheste lenghe intun mont simpri plui multilengâl. La scuele e la Universitât a varessin di pontâ su chest valôr.
Ce avignî viodial pal Friûl?
O speri intant che il Friûl al voledi cjapâ in man il so avignî, cence retoriche o ideologjie. ■
Walter Tomada
AUTONOMIE. La politiche e à di integrâsi cul teritoriWalter Tomada
La autonomie e je tornade cun fuarce al centri dal dibatit politic di cuant che il president del Regjon Renzo Tondo al à anunciât un gnuf percors pe sô aleance di guvier, sgançantsi des fuarcis politichis talianis e provant a meti dongje une fuarce gnove. Ma ce aial a ce fâ chest gnûf grup autonomist cul autonomisim storic che Cavallo al à cognossût? «Pardabon pôc» al amet Cavallo, che al ven di une çampe nazionalitarie «che e viodeve tant che necessari integrâsi in maniere fuarte cul teritori. La mê tessare di “Democrazia Proletaria” e veve scrit parsore “del Friuli”, parcè che o jerin une federazion indipendente in dut e par dut».


text:
Juste une interuzion aes contis, in chest moment dulà che ni nestris Corsecurtârs a son daûr a scrivi il lôr toc pe tierce Zornade a teme “Fieste“, par pandi une gnove suntun event di cheste setemane che in part nus rivuarde.
Come che o savês “La Patrie dal Friûl” al è un gjornâl che o vin a cûr, sedi par che al è un dai pôcs dut par furlan, sedi pal fat che la nestre Coghe e scrîf parsore, insieme a cualchi altri nestri Contecurtâr, e timp indaûr ancje l’Ostîr, e sedi pal so spirt autonomistic, che insome, a noaltris di Contecurte, che o sin ducj avonde libars intal spirt, nol pues no plasênus.
Si che duncj, chest event, programât pal mês di Zenâr, e colât ju tal lunari per vie dal infet, al è rivât al so timp propi vinars che al ven, ai 25 di Març.
Chi adalt o vês la locandine di dut l’event, che al à cjapât dentri une vore di int par stâi dongje ae Patrie. Si davuelzarà al Teatri San Zorç, a Udin, che al è biel grant e sarès biel di rivâ a jemplâlu di amîs. Il motîf al è propite chel dal titul dal event: dâi une man al gjornâl, che come par tantis robis, nol à sigure vite facile, di chescj timps.
Ce altri? Ah, sì, di noaltris di Contecurte o cjatarês ancje un alc fat de Coghe e dal Ostîr, che a son stats invidâts a fâ lis voris de Ostarie e a àn acietât cuntune vore di gust! Us spietin


text:
La nostra azienda
Abruzzo
Distributori automatici bevande calde e fredde in Abruzzo e provincie Macchine caffe in Abruzzo e provincie Distributori caffe in Abruzzo e provincie Distributori snack in Abruzzo e provincie Distributori gelati in Abruzzo e provincie Noleggio macchine caffe in Abruzzo e provincie Comodato d'uso distributori automatici in Abruzzo e provincie
Basilicata
Distributori automatici bevande calde e fredde in Basilicata e provincie Macchine caffe in Basilicata e provincie Distributori caffe in Basilicata e provincie Distributori snack in Basilicata e provincie Distributori gelati in Basilicata e provincie Noleggio macchine caffe in Basilicata e provincie Comodato d'uso distributori automatici in Basilicata e provincie
Calabria
Distributori automatici bevande calde e fredde in Calabria e provincie Macchine caffe in Calabria e provincie Distributori caffe in Calabria e provincie Distributori snack in Calabria e provincie Distributori gelati in Calabria e provincie Noleggio macchine caffe in Calabria e provincie Comodato d'uso distributori automatici in Calabria e provincie
Campania
Distributori automatici bevande calde e fredde in Campania e provincie Macchine caffe in Campania e provincie Distributori caffe in Campania e provincie Distributori snack in Campania e provincie Distributori gelati in Campania e provincie Noleggio macchine caffe in Campania e provincie Comodato d'uso distributori automatici in Campania e provincie
Emilia-Romagna
Distributori automatici bevande calde e fredde in Emilia-Romagna e provincie Macchine caffe in Emilia-Romagna e provincie Distributori caffe in Emilia-Romagna e provincie Distributori snack in Emilia-Romagna e provincie Distributori gelati in Emilia-Romagna e provincie Noleggio macchine caffe in Emilia-Romagna e provincie Comodato d'uso distributori automatici in Emilia-Romagna e provincie
Friuli-Venezia Giulia
Distributori automatici bevande calde e fredde in Friuli-Venezia Giulia e provincie Macchine caffe in Friuli-Venezia Giulia e provincie Distributori caffe in Friuli-Venezia Giulia e provincie Distributori snack in Friuli-Venezia Giulia e provincie Distributori gelati in Friuli-Venezia Giulia e provincie Noleggio macchine caffe in Friuli-Venezia Giulia e provincie Comodato d'uso distributori automatici in Friuli-Venezia Giulia e provincie
Lazio
Distributori automatici bevande calde e fredde in Lazio e provincie Macchine caffe in Lazio e provincie Distributori caffe in Lazio e provincie Distributori snack in Lazio e provincie Distributori gelati in Lazio e provincie Noleggio macchine caffe in Lazio e provincie Comodato d'uso distributori automatici in Lazio e provincie
Liguria
Distributori automatici bevande calde e fredde in Liguria e provincie Macchine caffe in Liguria e provincie Distributori caffe in Liguria e provincie Distributori snack in Liguria e provincie Distributori gelati in Liguria e provincie Noleggio macchine caffe in Liguria e provincie Comodato d'uso distributori automatici in Liguria e provincie
Lombardia
Distributori automatici bevande calde e fredde in Lombardia e provincie Macchine caffe in Lombardia e provincie Distributori caffe in Lombardia e provincie Distributori snack in Lombardia e provincie Distributori gelati in Lombardia e provincie Noleggio macchine caffe in Lombardia e provincie Comodato d'uso distributori automatici in Lombardia e provincie
Marche
Distributori automatici bevande calde e fredde in Marche e provincie Macchine caffe in Marche e provincie Distributori caffe in Marche e provincie Distributori snack in Marche e provincie Distributori gelati in Marche e provincie Noleggio macchine caffe in Marche e provincie Comodato d'uso distributori automatici in Marche e provincie
Molise
Distributori automatici bevande calde e fredde in Molise e provincie Macchine caffe in Molise e provincie Distributori caffe in Molise e provincie Distributori snack in Molise e provincie Distributori gelati in Molise e provincie Noleggio macchine caffe in Molise e provincie Comodato d'uso distributori automatici in Molise e provincie
Piemonte
Distributori automatici bevande calde e fredde in Piemonte e provincie Macchine caffe in Piemonte e provincie Distributori caffe in Piemonte e provincie Distributori snack in Piemonte e provincie Distributori gelati in Piemonte e provincie Noleggio macchine caffe in Piemonte e provincie Comodato d'uso distributori automatici in Piemonte e provincie
Puglia
Distributori automatici bevande calde e fredde in Puglia e provincie Macchine caffe in Puglia e provincie Distributori caffe in Puglia e provincie Distributori snack in Puglia e provincie Distributori gelati in Puglia e provincie Noleggio macchine caffe in Puglia e provincie Comodato d'uso distributori automatici in Puglia e provincie
Sardegna
Distributori automatici bevande calde e fredde in Sardegna e provincie Macchine caffe in Sardegna e provincie Distributori caffe in Sardegna e provincie Distributori snack in Sardegna e provincie Distributori gelati in Sardegna e provincie Noleggio macchine caffe in Sardegna e provincie Comodato d'uso distributori automatici in Sardegna e provincie
Sicilia
Distributori automatici bevande calde e fredde in Sicilia e provincie Macchine caffe in Sicilia e provincie Distributori caffe in Sicilia e provincie Distributori snack in Sicilia e provincie Distributori gelati in Sicilia e provincie Noleggio macchine caffe in Sicilia e provincie Comodato d'uso distributori automatici in Sicilia e provincie
Toscana
Distributori automatici bevande calde e fredde in Toscana e provincie Macchine caffe in Toscana e provincie Distributori caffe in Toscana e provincie Distributori snack in Toscana e provincie Distributori gelati in Toscana e provincie Noleggio macchine caffe in Toscana e provincie Comodato d'uso distributori automatici in Toscana e provincie
Trentino-Alto Adige
Distributori automatici bevande calde e fredde in Trentino-Alto Adige e provincie Macchine caffe in Trentino-Alto Adige e provincie Distributori caffe in Trentino-Alto Adige e provincie Distributori snack in Trentino-Alto Adige e provincie Distributori gelati in Trentino-Alto Adige e provincie Noleggio macchine caffe in Trentino-Alto Adige e provincie Comodato d'uso distributori automatici in Trentino-Alto Adige e provincie
Umbria
Distributori automatici bevande calde e fredde in Umbria e provincie Macchine caffe in Umbria e provincie Distributori caffe in Umbria e provincie Distributori snack in Umbria e provincie Distributori gelati in Umbria e provincie Noleggio macchine caffe in Umbria e provincie Comodato d'uso distributori automatici in Umbria e provincie
Valle d'Aosta
Distributori automatici bevande calde e fredde in Valle d'Aosta e provincie Macchine caffe in Valle d'Aosta e provincie Distributori caffe in Valle d'Aosta e provincie Distributori snack in Valle d'Aosta e provincie Distributori gelati in Valle d'Aosta e provincie Noleggio macchine caffe in Valle d'Aosta e provincie Comodato d'uso distributori automatici in Valle d'Aosta e provincie
Veneto
Distributori automatici bevande calde e fredde in Veneto e provincie Macchine caffe in Veneto e provincie Distributori caffe in Veneto e provincie Distributori snack in Veneto e provincie Distributori gelati in Veneto e provincie Noleggio macchine caffe in Veneto e provincie Comodato d'uso distributori automatici in Veneto e provincie


text:
Passe il 70% dai turiscj invernâi al ven par schiâ_ Se si cîr il significât dal tiermin «nêf» intune societât, a disin che par viodi trop che e je impuartante al basti contizâ il numar des peraulis che si doprin par indicâle. Chel dai eschimês che a cognossin centenârs di tiermins al è dome un mît: il grant numar di peraulis par indicâ la nêf al è une conseguence dal sisteme polisintetic de lôr lenghe, che al fâs in mût che une frase lungje e vegni esprimude cuntune peraule uniche. In Europe, tra i plui esperts di cheste materie a son i austriacs, almancul te part alpine, te Basse Austrie, Burgenland, mentri che a Viene o vin mancul nêf, anzit masse pocje.
I ultins agns a àn mostrât che la nêf e je in crisi, di conseguence in Austrie si investissin sumis grandononis tai implants di inevament, scuasit tant che in dut il sisteme di teleferichis. Anzit, tal futûr la nêf e costarà di plui che no lis teleferichis. I motîfs a son palês: ancje se o vin vude la sorprese di chest Otubar cu la prime nêf ancje a Viene, si scuen deventâ indipendents dai «capriçs» de nature. Dutis lis previsions alfin a fevelin di mancul nêf naturâl intai prossims agns.
Industrie di nêf cuintri ambient_ La Austrie e je un dai paîs cul plui grant numar di turiscj invernâi tal mont, passe il 70% di lôr a vegnin par schiâ – e cence nêf, nuie bêçs. Cuintri il sisteme di inevament al fevele il consum alt di energjie eletriche e di aghe. La energjie necessarie par un metri cubi di nêf artificiâl e je tra un e dîs KW. Dome i implants tirolês a disgotin ogni an un cuart de cuantitât di aghe che al ven consumât dai 120.000 abitants di Innsbruck.
Un particolâr interessant: in dut il mont la cualitât de aghe di balneazion e je suficiente, in Tirôl si domande dome aghe potabil, almancul al è positîf però che in Austrie no si doprin gran aditîfs, dome aghe.
Pionîrs dal schi alpin_ La Austrie e je une dai pionîrs dal schi alpin e e à un rûl clâf in chest sport. Tor dal 1870, il sport al rivà de Norvegje intes regjons alpinis, dulà che la Austrie e à zuiât un rûl significatîf pal svilup tecnic. La figure centrâl de rivoluzion de tecniche dal schi tes Alps al fo Mathias Zdarsky, nassût in Moravie intune isule linguistiche storichementri todescje di Iglau; dopo Zurì e Munic, si spostà a Lilienfeld, in Basse Austrie. Tal 1890, al svilupà l’atac di schi di açâl moderni – la »Lilienfelder Stahlsohlenbindung» –, che al rint pussibil doprâ i schîs ancje in condizions estremis. Il 19 di Març dal 1905 al à organizât sul Muckenkogel a Lilienfeld la prime gare di slalom di schi: Zdarsky al vincè e al deventà cussì il prin vincidôr te storie des garis di ski. Lui al è ancje l´inventôr dal sac di bivac.
No dome i schîs, ancje i implants di risalide a son stâts doprât par prin in Austrie: la prime costruzion te storie e jentrà in funzion tal 1907 sul Bödele, in Vorarlberg. Il produtôr di Dornbirn Otto Hämmerle al fasè costruî tal 1907/1908 a sôs spesis un proto-skilift pai ospits dal so albierc. Naturalmentri chest prototip nol è paragonabil ae risalide di vuê: al jere pluitost une specie di slite, che si tirave sù cuntune cuarde. In gracie di chest svilup primiedi sul Bödele, o podìn dî che il sport e il turisim dal schi al nassè in Vorarlberg, sul Bödele e sul Arlberg.
La lavine, testimonie di un passât retoroman tes Alps_ Simpri atuâl il pericul des lavinis scuasit in dutis lis regjons de Austrie: ancje se la plui grande catastrofe e je stade a Galtür, al pues sucedi in dute la regjon alpine. Tal 1999, une lavine a passe 300 km/h e rivà tal Jamtal a Galtür, e e copà 38 personis. Plui di 2000 agns indaûr, tal 218 p.d.C., Anibal al à pierdût propit in cheste regjon la metât dai siei oms (cirche 20.000).
La peraule furlane »lavine« e je viere e e diven tant che lis variants retoromanis diretementri dal verp latin „labi«: sbrissâ, sgliciâ. Propit cheste forme retoromane e je jentrade te regjon alpine alemaniche te lenghe todescje, e di là ancje indevant tes lenghis slavis, tal ongjarês e v.i. I austriacs a àn puartât ator pal mont cheste peraule retoromane.
Janez Erat
TERITORI – AUSTRIE. La nêf: l’aur dal turisim invernâl in Austrie............
Passe il 70% dai turiscj invernâi al ven par schiâ_ Se si cîr il significât dal tiermin «nêf» intune societât, a disin che par viodi trop che e je impuartante al basti contizâ il numar des peraulis che si doprin par indicâle. Chel dai eschimês che a cognossin centenârs di tiermins al è dome un mît: il grant numar di peraulis par indicâ la nêf al è une conseguence dal sisteme polisintetic de lôr lenghe, che al fâs in mût che une frase lungje e vegni esprimude cuntune peraule uniche. In Europe, tra i plui esperts di cheste materie a son i austriacs, almancul te part alpine, te Basse Austrie, Burgenland, mentri che a Viene o vin mancul nêf, anzit masse pocje.


text:
Kurt Vonnegut (1922-2007) al è un scritôr merecan che al à scrit innomenâts romançs e ancje tantis contis. Al è considerât un dai scritôrs plui impuartants dal Nûfcent, cognossût soredut par Macel n. 5 o la crosade dai fruts, ispirât a la sô esperience te Seconde Vuere Mondiâl (al veve scombatût tes Ardenne e in Gjermanie). Altris siei libris innomenâts a son Glaç-nûf, La gulizion dai campions, Lis sirenis di Titan e Mari gnot.
Conseis dal scritôr merecan Kurt Vonnegut par scrivi une buine conte curte:
- Dopre il timp di un perfet scognossût in mût che no i somei di vêlu butât vie dibant.
- Dâi al letôr almancul un personaç par il cuâl tignî
- Ogni personaç al varès di volê alc, ancje dome une tace di aghe.
- Ogni frase e à di fâ une di chestis dôs robis: mostrâ un personaç o puartâ indevant la storie.
- Scomence il plui dongje pussibil da la fin.
- Sei sadic. No impuarte trop dolçs e inocents che a son i tiei personaçs principâi, fâs in mût che i sucedin robis tremendis cussì che il letôr al puedi viodi di ce tele che a son fâts.
- Scrîf par dâi plasê dome a une persone. Se tu vierzis il barcon e tu fasis l’amôr cul mont, par dî cussì, la tô storie e cjaparà la polmonite.
- Dâi ai tiei letôrs la plui part des informazions il prime pussibil. Che e ledi in casin la suspense. I letôrs a varessin di podê capî cussì ben ce che al è daûr a sucedi, dulà e parcè, in mût di jessi bogns di finî la storie di bessôi, tal câs che i grisons a vessin di mangjâ lis ultimissimis pagjinis.
Conseis voltâts par furlan
de sartore de Osterie